title: Kaupunkiakupunktio

text: Amerikkalaisen taiteilija Gordon Matta-Clark muutti hylättyjä kaupunkitaloja arkkitehtonisiksi installaatioiksi, joiden sanotaan olevan kaupunkiakupunktion kehittymisen ensimmäinen askel. Taiteilija Miru Kim  tutkii teollisia raunioita ja rakenteita ja niiden kautta kaupunkeja elävinä organismeina. Hän tunkeutuu kaupungin pinnan alle tutkiakseen sen syvimpiä sisäelimiä ja suonistoja, sekä niissä esiintyviä elämän muotoja.


title: Kaupunkiakupunktio

text: Marco Casagrande kuvailee ympäristötaidetta kaupunkiakupunktiona: "Kaupunkiakupunktio tunkeutuu teollisen laiskuuden kovien kuorien läpi tavoittaakseen alkuperäisen maaperän ja päästäkseen kosketuksiin kollektiivisen paikallisen energian ja tiedon kanssa, joka sitoo ihmiset luontoon. "


title: Kaupunkiakupunktio

text:
Deutsche Bank Urban Age Award (DBUAA) Cape Town 2012 kilpailun voittaja on naapurustoprojekti "Mothers Unite",
joka tarjoaa kaupunkiakupunktiona turva-alueen gansterismista, huumeista ja väkivallasta kärsivälle kaupunginosalle. Lahjoitettuihin laivakontteihin toteutetussa akupunktiokylässä on kirjasto, keittiö, toimisto, turva-alue, leikkikenttä ja puutarha.
Professori Edgar Pieterse: "Kestävässä urbaanissa muutoksessa on usein kyse tarkoin harkituista miktointerventioista, jotka muuttavat ympäröivän naapuruston energioita ja dynamiikkaa. Kun ymmärretään sen sinnikkyyden, veren, hien ja kyynelten määrä, jota päähenkilöt kuten Mothers Unite tai Masiphumelele kirjasto (yksi kahdeksasta finalistista) ovat tuottaneet, niin kaupunkiakupunktion voima käy ilmeiseksi. Nämä projektit esittävät mallin siitä, kuinka visiolla ja pitkäjänteisellä sitoutumisella sekä periaatteellisella osallistumisella lähes mitä tahansa ongelmaa voidaan lähestyä ja käsitellä. "


title: Kaupunkiakupunktio

text: "Arkkitehti Marco Casagrande (Casagrande Laboratory): Urbaanit vesistöt", Tieteen päivät 2011


title: Kiiltopensas

text: Kiiltopensas ("Aucuba japonica") on puuvartinen kasvilaji kiiltopensaiden ("Aucuba") suvussa, joka nykysystematiikan mukaan kuuluu heimoon Garryaceae. Lajia käytetään koristekasvina.


title: Kivikkokilpiruoho

text: Kivikkokilpiruoho ("Aurinia saxatilis", syn. "Alyssum saxatile") on kaksi- tai monivuotisena koristekasvina viljelty ristikukkaiskasvi (heimo "Brassicaceae" eli "Cruciferae").


title: İlkay Gündoğan

text: İlkay Gündoğan (s. 24. lokakuuta 1990 Gelsenkirchen) on saksalainen jalkapalloilija, pelipaikaltaan keskikenttäpelaaja. Hän edustaa Englannin Valioliigassa pelaavaa Manchester Cityä, jonne hän siirtyi Borussia Dortmundista kesällä 2016.


title: İlkay Gündoğan

text: Gündoğan aloitti ammattilaisuransa VfL Bochumin kakkosjoukkueessa, jossa pelasi kaksi ottelua. Kausilla 2009–2011 hän pelasi 1. FC Nürnbergissä 48 liigaottelua, joista 47 korkeimmalla sarjatasolla. Kausien 2011–2016 aikana hän pelasi Dortmundissa 105 Bundesliigaottelua ja teki kymmenen maalia. Hän voitti Bundesliigan ja Saksan cupin mestaruudet kaudella 2011–2012 sekä Saksan supercupin 2013. Mestarien liigassa hän sijoittui toiseksi kaudella 2012–2013. Manchester Cityssä Gündoğan voitti Valioliigan ja Liigacupin kaudella 2017–2018.


title: İlkay Gündoğan

text: Saksan maajoukkueessa Gündoğan teki ensiesiintymisensä 26. toukokuuta 2012, kun joukkue hävisi ystävyysottelussa Sveitsille 3–5. Ensimmäisen A-maajoukkuemaalinsa hän teki 14. elokuuta 2013, kun Saksa pelasi 3–3-tasapeliin päättyneen ystävyysottelun Paraguayta vastaan. Hän kuului Saksan joukkueeseen EM-kilpailuissa 2012, muttei päässyt pelaamaan. MM-kilpailujen 2014 ja EM-kilpailujen 2016 aikaan hän oli loukkaantunut.


title: Ukinkaktus

text: Ukinkaktus ("Espostoopsis dybowskii") on huonekasvina viljelty kaktuskasvi (Cactaceae).


title: Ukinkaktus

text: Ukinkaktusta tavataan Brasiliassa Pohjois-Bahiassa Se on "Espostoopsis"-suvun ainoa laji.


title: Ukinkaktus

text: Luonnossa ukinkaktus kasvaa matalaksi pensaaksi, joka haarautuu tyvestään useaksi pystyksi varreksi, joita peittää vaalea karva. Korkeutta niillä on 2-4 m. Varret ovat pitkittäisharjanteisia, matalia harjanteita on 20-28. Kussakin areolissa on kellertävää villamaista karvaa ja runsaasti valkoisia karvoja. Keskuspiikkejä on kaksi tai kolme ja ne ovat keltaisia, 2-3 cm pitkiä. Säteittäispiikkejä on runsaasti, ja ne ovat lyhyitä, hentoja ja areolin karvojen kätköissä. Kasvin kukinnan lähestyessä varren sivulle syntyy villamaisen karvan peittämiä kefalioita, joihin kukat kehittyvät. Ne avautuvat öisin ja ovat kapean putkimaisia - kellomaisia, valkoisia ja n. 4 cm:n mittaisia. Hedelmä on leveän munamainen, väriltään vaaleanpunainen, malto on valkoista. Siemenet ovat mustia, enemmän tai vähemmän päärynän muotoisia ja kyhmypintaisia.


title: Marc-André ter Stegen

text: Marc-André ter Stegen (s. 30. huhtikuuta 1992 Mönchengladbach, Nordrhein-Westfalenin osavaltio, Saksa) on saksalainen jalkapallomaalivahti, joka edustaa Espanjan La Ligassa pelaavaa FC Barcelonaa. Hän on joukkueen tämänhetkinen ykkösmaalivahti.


title: Marc-André ter Stegen

text: Ter Stegen liittyi Borussia Mönchengladbachiin jo 4-vuotiaana. Bundesliiga-debyyttinsä hän teki 18-vuotiaana huhtikuussa 2011 ja pian hän nousi joukkueen ykkösmaalivahdiksi. Hän pelasi joukkueessa kaiken kaikkiaan neljän kauden ajan pelaten 108 liigaottelua.


title: Marc-André ter Stegen

text: Kesällä 2014 Ter Stegen siirtyi FC Barcelonaan Espanjan La Ligaan. Hän pelasi ensimmäisen pelinsä Barcelonan maalilla ystävyysottelussa Recreativo Huelvaa vastaan. Hän loukkasi selkänsä Barcelonan harjoituksissa elokuussa, mikä viivästytti hänen virallista debyyttiään. Barcelonan toinen maalivahti Claudio Bravo sai aseman joukkueen ykkösvaihtoehtona Espanjan liigaan ter Stegenin torjuessa cup-pelit. Ensimmäisen virallisen pelin Barcelonalle ter Stegen pelasi syyskuussa 2014 Mestarien liigassa kyproslaista APOEL:ia vastaan voittaen 1-0. Ter Stegen on voittanut Barcelonan maalilla Mestarien liigan kerran kaudella 2014–2015, Espanjan cupin kahdesti kausilla 2014–2015 ja 2015–2016, Euroopan supercupin kaudella 2015–2016 ja La Ligan kolmesti kausina 2014–2015, 2015–2016 sekä 2017–2018.


title: Ron-Robert Zieler

text: Ron-Robert Zieler (s. 12. helmikuuta 1989 Köln, Nordrhein-Westfalenin osavaltio, Länsi-Saksa) on saksalainen jalkapallomaalivahti, joka edustaa Bundesliigan VfB Stuttgart:ia.


title: Sven Bender

text: Sven Bender (s. 27. huhtikuuta 1989 Rosenheim, Baijerin osavaltio, Länsi-Saksa) on saksalainen jalkapalloilija, pelipaikaltaan keskikenttäpelaaja, joka edustaa Saksan Bundesliigan Bayer Leverkusenia. Hänellä on kaksoisveli Lars Bender, joka pelaa myös Bayer Leverkusenissa.


title: Julian Draxler

text: Julian Draxler (s. 20. syyskuuta 1993 Gladbeck, Nordrhein-Westfalenin osavaltio, Saksa) on saksalainen jalkapalloilija, pelipaikaltaan hyökkäävä keskikenttäpelaaja. Hän edustaa Ligue 1ssa pelaavaa Paris Saint Germainia.


title: Julian Draxler

text: Draxler liittyi Schalken junioriakatemiaan vuonna 2001. 17-vuotiaana hän debytoi Bundesliigassa Hamburger SV:tä vastaan. Hän siirtyi Schalkesta elokuussa 2015 viisivuotisella sopimuksella Wolfsburgiin seuran ennätyssummalla, noin 36 miljoonalla eurolla. Vuodenvaihteessa 2016–2017 hän siirtyi ranskalaisseura Paris Saint-Germainiin.


title: Julian Draxler

text: Draxler on vuoden 2018 MM-kilpailujen päätyttyä pelannut Saksan maajoukkueessa 46 ottelua ja tehnyt niissä kuusi maalia.


title: Limaskasaniainen

text: Limaskasaniainen ("Azolla filiculoides") on veden pinnalla kasvava saniaislaji kellussaniaiskasvien heimossa. Sitä pidetään akvaariokasvina .


title: Atsorella

text: Atsorella ("Azorella trifurcata") on sarjakukkaiskasvi (heimo Apiaceae eli Umbelliferae), jota kasvatetaan monivuotisena koristekasvina.


title: Atsorella

text: Atsorella on matala, patjamaisesti leviävä maanpeitekasvi, jonka nahkeapintaiset lehdet muodostavat kauniita ruusukkeita. Se sopi istutettavaksi laattojen ja kivien väliin, muurien päälle sekä kivikkoon. Kasvi kestää vähäistä tallusta: jalanjäljet painuu kasvustoon, mutta lehdet nousevat hetken kuluttua takaisin ylös. Lehdet ovat kiiltävän tumman vihreät, ne saattavat pysyä osin vihreinä talven yli.


title: Atsorella

text: Atsorella viihtyy aurinkoisessa kasvupaikassa, missä kasvualusta on läpäisevä hiekkamulta. Se sietää hyvin kuivuutta, muttei talvimärkyyttä. Atsorella kukkii heinäkuussa keltaisin kukin. Kasvia lisätään jakamalla.


title: Atsorienkello

text: Azorienkello ("Azorina vidalii", syn. "Campanula vidalii") on huonekasvina viljelty kellokasvi. Se on sukunsa "Azorina" ainoa laji.


title: Sokka irti (kappale)

text: "Sokka irti" on rap-artisti Cheekin toinen single hänen seitsemänneltä studioalbumiltaan "Sokka irti" kappale vuodelta 2012. Kappale kuultiin ensimmäisen kerran YleX -radiokanavalla 21. maaliskuuta 2012 ja se julkaistiin digitaalisesti 2. huhtikuuta 2012. Kappaleesta on julkaistu musiikkivideo. "Sokka irti" nousi parhaimmillaan sijalle kolme Suomen virallisella singlelistalla. Kappale valittiin viralliseksi kesähitiksi The Voicen äänestyksessä.


title: Sokka irti (kappale)

text: Tamperelainen rap-artisti Majuri julkaisi 11. elokuuta YouTube-kanavallaan "Sonni irti (Sokka irti Bootleg Hoodrat Remix Freestyle)" -nimisen remixin, jolla hän vierailee räppäämässä.


title: Adam Irigoyen

text: Adam Irigoyen (s. 5. elokuuta 1997) on yhdysvaltalainen näyttelijä, laulaja, räppäri ja tanssija. Hänet tunnetaan parhaiten Deuce Martinezina Disney Channelin tv-sarjassa "Shake It Up".


title: Adam Irigoyen

text: Adam Irigoyen aloitti näyttelijän uransa 11-vuotiaana. Hän tuli näkyviin erilaisissa tv-mainoksissa ja lehti-ilmoituksissa ennen kuin hän pääsi vierailijapääosan rooliin suositussa Disney Channelin tilannekomediassa "Waverly Placen velhot". Irigoyen on myös tullut näkyviin elokuvista Electrical & Natural Gas Safe, Flight, ja Nickel or Dime. Nykyään hän esiintyy Disney Channelin tv-sarjassa "Shake It Up" Martin "Deuce" Martinezina, joka on ollut Rockyn Bluen ja CeCe Jonesin (Bella Thorne ja Zendaya Coleman) pitkäaikainen ystävä. Vierailijapääosan roolin hän sai ohjelmassa Charlie Shakes It Up, ensimmäinen "Onnea matkaan, Charlie!":n ja "Shake It Up":in sekoitus, joka julkaistiin 5. kesäkuuta 2011.


title: Adam Irigoyen

text: Adam Irigoyen syntyi 4. elokuuta 1997 Miamissa, Floridassa. Parhaillaan hän asuu eteläisessä Kaliforniassa hänen äitinsä Annien, joka on opettaja, hänen isänsä Ericin, joka on myös opettaja, hänen pikkuveljensä Jaken (syntyi tammikuun 21.2004) ja hänen isosiskonsa Kimberlyn (syntyi maaliskuun 10.) kanssa. Adam Irigoyen pitää tanssimisesta ja nauttii urheilusta, erityisesti koripallosta. Hänen äitinsä on kuubalainen.


title: Talento de Barrio

text: Talento de Barrio on José Iván Santiagon ohjaama puertoricolainen elokuva vuodelta 2008. Sen pääosaa näyttelee reggaetonlaulaja Daddy Yankee.


title: Cedars Motorsport

text: Cedars Motorsport on libanonilais-espanjalainen pikkuformulatalli. Talli on kilpaillut European F3 Open sarjassa vuodesta 2010 saakka, voittaen sarjan mestaruuden vuonna 2010, jolloin talli kilpaili libanonilaisella lisenssillä. Vuodesta 2011 talli on kilpaillut espanjalaisella lisenssillä.


title: Jimmy Cowan

text: Quinton James "Jimmy" Cowan (s. 6. maaliskuuta 1982, Gore, Uusi-Seelanti) on uusiseelantilainen rugbynpelaaja, joka pelaa Super Rugby -liigan Otago Highlandersissä. Cowanin pelipaikka on pelinrakentaja (scrum half).


title: Jimmy Cowan

text: Cowan pelasi vuoden 2011 rugbyn maailmanmestaruuden voittaneessa Uuden-Seelannin joukkueessa. Toistaiseksi hän on pelannut 50 maaottelua "All Blacksin" paidassa.


title: Jimmy Cowan

text: Seuratasolla Cowan on edustanut uusiseelantilaista Highlandersia jo vuodesta 2003 lähtien.


title: Aurelijus Skarbalius

text: Aurelijus Skarbalius (s. 12. toukokuuta 1973) on liettualainen jalkapallovalmentaja ja entinen puolustaja.


title: Aurelijus Skarbalius

text: Skarbalius aloitti uransa kotimaassaan Žalgiris Vilniuksessa vuonna 1992. Hän pelasi juuri itsenäistyneen Liettuan pääsarjassa kolme kautta ja voitti mestaruuden 1994–1995 Inkaras Kaunasin paidassa. Liettuan cupin voittoa hän pääsi juhlimaan kolmeen otteeseen. Inkaras Kaunasissa Skarbalius pääsi pelaamaan myös UEFA Cupia, ja hyvät esitykset eurokentillä poikivat 1995 siirroon tanskalaisseura Brøndbyyn. Skarbalius pääsi edustamaan seuraa sen suuruden vuosina ja voitti kolme perättäistä Tanskan mestaruutta 1996–1998. Skarbalius ei kuulunut seuran avauskokoonpanon pelaajiin, mutta oli pidetty joukkuehengen luoja. Kaudella 1998–1999 Skarbalius esiintyi Brøndbyn paidassa Mestarien liigassa ja pelasi muun muassa Manchester Unitedia ja FC Barcelonaa vastaan. Kaudella 2000–2001 liettualaispuolustaja teki lopullisen läpimurtonsa seuran avauskokoonpanoon ja kaudella 2001–2002 hän iski Brøndby-uransa ainoat maalit.


title: Aurelijus Skarbalius

text: Michael Laudrupin tultua seuran päävalmentajaksi kesällä 2002 Skarbalius joutui tekemään tilaa puolustuksessa Asbjørn Sennelsille ja pelasi kolme viimeistä Brøndby-kautta lähinnä vaihtomiehenä. Kevätkaudella 2004–2005 hän pelasi lainalla Herfølgessä. Seura putosi kauden päätteeksi Tanskan superliigasta, mutta Skarbalius pääsi juhlimaan mestaruutta Brøndbyn paidassa. Syyskaudella 2005–2006 Skarbalius pääsi kentälle vain kolmessa ottelussa ja lopulta seura purki hänen sopimuksensa joulukuussa 2005. Tammikuussa 2006 hän siirtyi Herfølgeen, jossa pelasi uransa loppuun vuoteen 2008 saakka.


title: Aurelijus Skarbalius

text: Maajoukkuetasolla Skarbalius edusti Liettuaa vuosina 1991–2005 yhteensä 65 A-maaottelussa. Hän on yksi eniten maaotteluita pelanneista liettualaisista.Skarbalius aloitti valmennusuransa Herfølgen pelaajavalmentajana marraskuussa 2006. Kun seura yhdistyi vuonna 2009 HB Køgen kanssa, Skarbaliuksesta tuli uuden seuran päävalmentaja. Seura putosi kauden 2009–2010 jälkeen pääsarjasta, mutta sijoittui seuraavalla kaudella 1. divisioonassa toiseksi ja palasi takaisin pääsarjaan.


title: Aurelijus Skarbalius

text: Kesällä 2011 kerrottiin, että Skarbalius siirtyy tammikuussa 2012 Brøndbyn apulaisvalmentajaksi. Kun Henrik Jensen sai huonojen tulosten vuoksi potkut lokakuussa 2011, Skarbaliuksesta tuli seuran uusi päävalmentaja. Skarbaliuksen johdolla Brøndby sijoittui lopulta kauden 2011/12 päätteeksi liigassa yhdeksänneksi. Kausi 2012/13 sujui myös todella huonosti ja seura vajosi sarjan hännille heti syksyllä. Seuran majaillessa sarjajumbona, tanskalaismedia uskoi Skarbaliuksen saavan potkut. Skarbalius onnistui piiskaamaan Brøndbyn keväällä parempaan menestykseen ja seura säilytti sarjapaikkansa. Viimeisen kierroksen voitto AC Horsensista takasi säilymisen. Kehno kausi johti kuitenkin potkuihin kesäkuussa 2013.


title: Aurelijus Skarbalius

text: Helmikuussa 2014 Skarbaliuksesta tuli Tanskan liigan häntäpäässä majailleen Viborgin päävalmentaja. Liettualaisvalmentaja ei onnistunut pelastamaan Viborgia enää putoamiselta, mutta jatkoi seuran päävalmentajana 1. divisioonassa. Visiitti alemmalla sarjatasolla jäi lyhyeksi, sillä Skarbalius luotsasi Viborgin kaudella 2014/15 Tanskan 1. divisioonan mestariksi. Hän jätti joukkueen nousuun päättyneen kauden jälkeen.


title: Aurelijus Skarbalius

text: Kesällä 2015 Skarbalius palasi Brøndby IF:n palvelukseen U19-joukkueen valmentajaksi. Maaliskuussa 2016 hänestä tuli toistamiseen seuran edustusjoukkueen päävalmentaja Thomas Frankin erottua tehtävistään. Skarbaliuksen johdolla Brøndby sijoittui kauden päätteeksi liigassa neljänneksi ja selvitti tiensä Eurooppa-liigan karsintoihin. Hyvistä tuloksista huolimatta Skarbalius ei saanut jatkaa tehtävässään kauden jälkeen, vaan valmennusvastuun otti saksalainen Alexander Zorniger.


title: Jakub Klášterka

text: Jakub Klášterka (s. 28. huhtikuuta 1994 Plzeň) on tšekkiläinen moottoriurheilija. Vuonna 2009 Klášterka kilpaili Formul'Academy Euro Series -sarjassa ottaen kaksi palkintokorokesijaa ja Formula Renault 2.0 NEC -sarjassa kaksi kilpailua. Vuodet 2010-2011 Klášterka piti välivuotta kilpailemisesta. Vuonna 2012 Klášterka ajoi neljä kilpailua GP3-sarjassa Jenzer-tallissa.


title: Kariniemen arboretum

text: Kariniemen arboretum on puulajipuisto, joka sijaitsee Kariniemenmäellä ja Pikku-Vesijärven puistossa. Puistossa ovat nimettyinä seuraavat puut:


title: Päästä(n) höyryy

text: "Päästä(n) höyryy" on Petri Nygårdin kuudennelta studioalbumilta julkaistu single ja sen tuotannosta vastaa MMEN. Siitä on kuvattu myös musiikkivideo. Se julkaistiin 25. huhtikuuta 2012 samana päivänä kun Nygårdin "Mun mielestä" -albumi ilmestyi.


title: Haapamäen yhteiskoulu

text: Haapamäen yhteiskoulu on perustettu vuonna 1907, ja se vietti satavuotisjuhliaan 1. syyskuuta 2007. Koulu on Keuruun ensimmäinen keskikoulu ja lukio, ja se on eräs Suomen vanhimmista maaseutuoppikouluista. Koulu toimi aluksi viisiluokkaisena, mutta se sai laajentumisluvan kahdeksanluokkaiseksi jo 31. lokakuuta 1919.


title: Haapamäen yhteiskoulu

text: Risteysasemapaikkakunnalle sijoitettu yhteiskoulu palveli Keuruun ohella myös Mäntän, Vilppulan, Ruoveden, Multian, Ähtärin, Virtain ja muidenkin kuntien oppikoulun käymisen tarvetta. Haapamäen yhteiskoulussa vuonna 1907–1919 käyneistä oppilaista 63,2 % oli nykyisen Keski-Suomen alueelta, Hämeen läänistä (pääasiassa Kolhosta) oli kotoisin 19 % oppilaista ja Turun ja Porin sekä Uudenmaan lääneistä tuli 2,7 % oppilaista. Laaja oppilasalue oli mahdollinen koulun edullisen sijainnin vuoksi. Haapamäelle päästiin vaivatta etelästä, pohjoisesta, lännestä ja idästä ajan tehokkaimmalla kulkuneuvolla, junalla.


title: Haapamäen yhteiskoulu

text: Keuruun kirkonkylässä alkoi lukiokoulutus vasta vuonna 1963. Kaupungissa oli kevääseen 2007 asti kaksi lukiota, joista Haapamäen yläasteella ja lukiossa oli noin 250 oppilasta ja 22 opettajaa.


title: Haapamäen yhteiskoulu

text: Haapamäen lukio yhdistettiin kesällä 2007 Keuruun lukioon. Haapamäen Yhteiskoulun ylä- ja ala-asteilla oli syyslukukauden 2007 alussa 180 oppilasta."


title: Peterbilt

text: Peterbilt Motors Company on yhdysvaltalainen kuorma-autojen valmistajayhtiö, jonka pääkonttori sijaitsee Dentonissa Teksasissa.


title: Firenzen suuri synagoga

text: Firenzen suuri synagoga () on synagoga Firenzessä, Italiassa. Sefardilaisen, tyyliltään espanjalais-maurilaisen synagogan pääsuunnittelija oli arkkitehti Marco Treves, ja se rakennettiin vuosina 1874–1882.


title: Firenzen suuri synagoga

text: Rakennuksen toisessa kerroksessa on Firenzen juutalainen museo, ja pihalla on karkotettujen juutalaisten muistomerkki. Sisällä on rituaaliesineistöä 1600-luvulta saakka.


title: Firenzen suuri synagoga

text: Toisessa maailmansodassa saksalaiset sotilaat käyttivät synagogaa asevarastona ja tallina. Vetäytyessään Firenzestä he yrittivät räjäyttää rakennuksen, mutta paikalliset vastarintajoukot estivät pahemman tuhon syntymisen.


title: Helepolis

text: Helepolis (, suomeksi "Kaupunkien valtaaja") oli antiikkinen piirityskone, jota käytettiin Rhodoksen piirityksessä vuonna 305 eaa. Helepolis oli noin 41 metriä korkea ja noin 21 metriä leveä, ja siinä oli kahdeksan halkaisijaltaan 0,92 m kokoista pyörää. Helepolis koostui yhdeksästä kerroksesta, joiden välillä kulki portaat sekä ylös- että alaspäin kulkeville.


title: Helepolis

text: Alin kerros oli noin 65 neliömetriä ja kerrokset pienenivät ylöspäin mentäessä.


title: Helepolis

text: Torni oli päällystetty kolmelta sivulta tulelta suojaavilla metallilevyillä, ja sen seinissä oli aukot torniin asennettuja ballistoja ja katapultteja varten. Tornissa oli tilaa monelle katapultille. Tornia liikutettiin eteenpäin vetämällä sen eteen maahan ankkuroituihin väkipyöriin kiinnitettyjä köysiä.


title: Tanskalaiskirves

text: Tanskalaiskirves oli alkujaan viikinkien käyttämä taistelukirves. Se kehitettiin 700-luvulla ja pysyi eri sotajoukkojen käytössä noin 1300-luvulle asti. Kirveen varsi oli noin 1,5 metriä pitkä ja sen raudasta tai teräksestä valmistettua terää oli pyöristetty ylä- ja alareunasta leikkauspinnan pidentämiseksi. Leikkaustehon lisäämiseksi kirveen terä oli kalteva alas- tai taaksepäin.


title: Porin Urheiluveteraanit

text: Porin Urheiluveteraanit on vuonna 1954 perustettu porilainen urheiluseura. Porin Urheiluveteraanit on tiettävästi myös Suomen vanhin veteraaniurheiluseura.


title: Building Up the Apathy

text: Building Up the Apathy on kokkolalaisen Silent Voices -yhtyeen kolmas albumi vuodelta 2006. Se on äänitetty Alavetelin Studio 57:ssa.


title: Satu Niiranen

text: Satu Niiranen (3. joulukuuta 1948 Liperi – 27. tammikuuta 1997 Liperi) oli suomalainen teatteriohjaaja. Hän ohjasi 1980- ja 1990-luvuilla pohjoissuomalaisia harrastajateattereita ja toimi Oulun läänin läänintaiteilijana.


title: Satu Niiranen

text: Niirasen ohjauksiin kuului ooppera, koreografioita, kirkkonäytelmiä ja tanssiteatteria. Hänet tunnettiin erityisesti lastenteatterin uranuurtajana. Niiranen on julkaissut kouluille suunnatun kirjan "Näyttämö elää".


title: Satu Niiranen

text: Satu Niiranen oli opiskellut teatteritaidetta mm. Prahassa. Hän ohjasi kaiken ikäisiä harrastajia ilmaisemaan itseään luovasti. Läänintaiteilijana Oulun läänissä toimiessaan hän ohjasi aikuisia työväenopistossa, nuoria tanssiesityksissä ja lapsia teatterikerhoissa.


title: Karjala takaisin

text: "Karjala takaisin" on rap-kaksikko JVG:n ensimmäinen single heidän toiselta studioalbumiltaan "jvg.fi". Kappaleen julkaisi Monsp Records 16. huhtikuuta 2012 ja sillä vierailee laulaja Freeman. Kappaleen on tuottanut Sakke Aalto ja siitä julkaistiin musiikkivideo toukokuussa 2012, jolla nähdään rap-artisti Gracias. "Karjala takaisin" sijoittui sijalle viisi Suomen virallisella singlelistalla ja sijalle 21 Latauslistalla. "Karjala takaisin" on myös mukana "Leijonat 2012" -kokoelmalevyllä. Kappaleen kertosäe herätti hieman kohua, kun kappaletta soitettiin Hartwall-areenalla pelikatkojen aikana Jääkiekon MM-kisoissa 2012.


title: Rudolf Salli

text: Rudolf Salli (6. maaliskuuta 1901 Vaasa – 9. toukokuuta 1966 Helsinki) oli suomalainen koneteknikko, väärentäjä ja Yhdysvaltain vakooja 1940-luvulla.


title: Rudolf Salli

text: Salli asui 1920- ja 30-luvuilla Yhdysvalloissa, missä hänet tuomittiin kahdesti murtovarkaudesta ja kerran väärennöksen takia vuosien 1921-1929 välillä. Vuonna 1932 hän palasi Suomeen ja jatkoi rikollisen uraa. Hän vietti 1930-luvun suurimmaksi osaksi vangittuna. Vuoden 1945 kesäkuussa hän jäi kiinni Ruotsissa. Samalla häneltä löydettiin kokaiinia ja väärennettyjä suomalaisia postimerkkejä. Hän vältti tuomion karkaamalla vankilasta.


title: Rudolf Salli

text: Salli pidätettiin Helsingissä petoksista epäiltynä 21. marraskuuta 1946. Hänen asuntoonsa tehdyssä kotietsinnässä löydettiin strategisten kohteiden karttoja sekä nimilistoja, joissa oli valvontakomission jäsenten ja valtiollisen poliisin työntekijöiden nimiä. Sallin tapauksen tutkinta siirrettiinkin valtiolliselle poliisille.


title: Rudolf Salli

text: Vuonna 1948 hänet tuomittiin maanpetoksesta kahden vuoden kuritushuonerangaistukseen.


title: Rudolf Salli

text: Vuonna 1994 (16.3.1994) yhdysvaltalainen poliitikko Richard W. Pombo esitteli lakialoitteen (H. R. 4045), jossa myönnettäisiin Sallille Yhdysvaltojen kansalaisuus kuolemansa jälkeen. Syynä lakialoitteeseen oli Sallin palvelus Yhdysvaltojen hyväksi toisessa maailmansodassa.


title: Rudolf Salli

text: Sallin luomat väärennökset ovat hyvin haluttuja postimerkkikeräilijöiden parissa.


title: One of These Days

text: One of These Days on brittiläisen Pink Floyd -yhtyeen kappale ja avausraita vuonna 1971 julkaistulta albumilta "Meddle". Se julkaistiin myös singlenä Kanadassa, Italiassa, Japanissa ja Yhdysvalloissa. Kappale oli Pink Floydin ensimmäinen, jossa laulajana toimi rumpali Nick Mason – tosin tämä rajoittui lyhyeen, puhuttuun fraasiin.


title: One of These Days

text: Kappaleen puolivälissä kuuluva ääni kuuluu rumpali Nick Masonille. Hän lausuu sanat "One of these days I’m going to cut you into little pieces" () Basisti Roger Waters kertoi myöhemmin haastattelussa, että lause oli kohdistettu Jimmy Young -nimiselle tiskijukalle. Hän paljasti samalla, että kappale oli tarkoitettu henkilökohtaiseksi hyökkäykseksi. Konserteissa yhtyeellä oli tapana soittaa nauhalta pätkiä Youngin radioshow’sta juuri ennen kuin ”One of These Daysin” soitto aloitettiin.


title: One of These Days

text: Alun bassoraita on tuplattu. David Gilmour soittaa oman osuutensa yhdellä kanavalla ja Waters toisella.


title: One of These Days

text: Noin kolmen minuutin kohdalla kuuluu heiveröinen urkuriffi, joka monien mielestä kuulostaa "Doctor Who" -televisiosarjan tunnussävelmältä.


title: Dean Edwards (näyttelijä)

text: Dean Edwards (s. 1970) on yhdysvaltalainen näyttelijä. Hänet tunnetaan muun muassa Aasin ääniroolista piirroselokuvassa "Scared Shrekless".


title: SL Formula Racing

text: SL Formula Racing on saksalainen pikkuformulatalli. Talli perustettiin vuonna 1998. Talli on voittanut Saksan Formula Renault-sarjan mestaruuden vuosina 1998-99 ja 2005. Talli on kilpaillut myös Eurocup Formula Renault ja Formula Renault NEC-sarjoissa.


title: Hertta Upari

text: Hertta Upari (16. toukokuuta 1920 Vihti – 31. joulukuuta 2005 Helsinki) oli suomalaisen ratsastuksen uranuurtaja.


title: Hertta Upari

text: Upari opetti ja toimi tallimestarina vuosina 1942–1945 Hippodromin ratsastuskoulussa Helsingissä Ruskeasuolla. Myöhemmin hän johti myös Helsingin ratsastusopistoa ja Urheiluratsastajat-yhdistyksen tallia vuodesta 1966. Vuodesta 1946 hän oli Helsingissä Ratsupoliisin palveluksessa, vuodesta 1951 vanhempana konstaapelina, jossa virassa hän koulutti 30 vuoden kuluessa poliisin käyttöön 80 hevosta.


title: Hertta Upari

text: Upari kilpaili eri ratsastuksen lajeissa sekä raviohjastajana. Hän voitti esteratsastuksen PM-kultamitalin sekä kouluratsastuksessa kolme SM-kultaa hevosella Mixtura peräkkäisinä vuosina 1962–1964.


title: Wilhelm Stjernschantz

text: Wilhelm Stjernchantz (12. lokakuuta 1876 Helsinki – 10. tammikuuta 1950 Vaasa) oli Suomen puolustusvoimien everstiluutnantti.


title: Wilhelm Stjernschantz

text: Stjernchantz palveli Suomen kaartin rahastonhoitajana luutnanttina sen lakkauttamiseen 1905 saakka. Suomen sisällissodassa hän oli 1. krenatöörirykmentin virkaatekevänä komentajana varsinaisen komentajan haavoituttua ja sodan jälkeen Suomen valkoisen kaartin komentajana ennen eroamistaan puolustusvoimista 1918. Erottuaan hän oli vuodesta 1932 alkaen Tervakosken paperitehtaan johtajana vuoteen 1939 saakka.


title: Wilhelm Stjernschantz

text: Stjernchantzin vanhemmat olivat Johan Wilhelm Blidberg (2. kesäkuuta 1825 – 30. maaliskuuta 1886) ja hänen toinen vaimonsa Alma Charlotta Adolf-Fredrikintytär Sirén. Hän meni naimisiin 6. lokakuuta 1902 Turussa Signe Ekstamin (s. 14. marraskuuta 1877) kanssa. Puolison vanhemmat olivat Turun ja Porin läänin rahastonhoitaja Viktor Emil Ekstam ja Alexandra Elisabet Stockus. Avioparille syntyi kolme lasta: Stella (s. 1903 Helsinki), Ben (s. 1907 Espoo) ja Mac (s. 1912 Pietari).


title: Menger

text: Menger on muun muassa seuraavien henkilöiden sukunimi:Mengerin lause on Karl Mengerin todistama verkkoteorian lause.


title: Göteborgin synagoga

text: Göteborgin synagoga sijaitsee Stora Nygatanilla Göteborgissa Ruotsissa. Sen suunnitteli saksalainen August Krüger ja se rakennettiin vuonna 1855. Kanavan varrella sijaitsevassa synagogassa näkyvät bysanttilaisen ja maurilaisen tyylin vaikutukset, ja siinä on 300 istumapaikkaa.


title: Kalman kukka

text: Kalman kukka on taiteilija Akseli Gallen-Kallelan puupiirros vuodelta 1895. Tämä pieni, kooltaan 16,5×14,5 cm työ lahjoitettiin Ateneumin taidemuseoon seuraavana vuonna 1896.


title: Kalman kukka

text: Moni-ilmeinen ja vivahteikas Kalman kukka on kaiverrettu suurisyisen mäntykiekon pintaan. Kyseessä on oman esikoistyttären muistoksi tehty puupiirros. Gallen-Kallelan Marjatta-tytär kuoli maaliskuussa 1895. Piirroksessa oleva runo on Gallen-Kallelan laatima.


title: Kalman kukka

text: Gallen-Kallela matkusti loppuvuodesta 1894 Berliiniin opiskelemaan grafiikan alkeita ja varsinkin puupiirrosten tekemistä. Gallen-Kallelan matka katkesi, kun hänen tyttärensä kuoli yllättäen kurkkumätään kotimaassa. Toipuakseen surustaan Gallen-Kallela matkusti vaimonsa kanssa Berliiniin ja Lontooseen keväällä 1895. Hän hankki matkallaan grafiikan tekoon tarvittavat välineet.


title: Kalman kukka

text: Kalman kukasta valmistui erilaisia versioita ja niitä pidetään suomalaisen taidegrafiikan alkuna.


title: Kalman kukka

text: Timo Huusko: Akseli Gallen-Kallela: Kalman kukka. Teoksessa Ateneum-opas. Toim. Timo Huusko, 2007, s.46.


title: Juniperus macrocarpa

text: Meriokakataja ("Juniperus macrocarpa") on katajiin kuuluva puulaji. Eräät tutkijat eivät hyväksy sitä omaksi lajikseen vaan pitävät sitä okakatajan ("Juniperus oxycedrus") alalajina ("Juniperus oxycedrus" subsp. "macrocarpa"). Ainakin okakatajan alalajina sille on myös annettu suomenkielinen nimi, "meriokakataja". Se kasvaa luonnonvaraisena Välimeren alueella lounaisesta Espanjasta läntiseen Turkkiin ja Kyprokselle. Kasvuympäristönä ovat rannikkojen hiekkadyynit. Kasvutapa on yleensä pensasmainen ja korkeus tavallisesti 2–5 metriä.


title: Elaskat

text: Elaskat ("Stichaeidae") on ahvenkaloihin kuuluva kalaheimo. Heimon lajeja tavataan Atlantin ja Tyynenmeren pohjoisosista.


title: Elaskat

text: Elaskat kuuluvat ahvenkalojen alalahkoon "Zoarcoidei" ja lähimmät sukulaiset ovat teistit ("Pholidae") ja kivinilkat ("Zoarcidae"). Heimoon kuuluu 37 sukua ja lähteestä riippuen noin 65–76 lajia. Eräät kalatutkijat jakavat heimon kuuteen alaheimoon, jotka ovat "Stichaeinae" (6 sukua), "Opisthocentrinae" (6 sukua), "Lumpeninae" (8 sukua), "Chirolophinae" (3 sukua), "Xiphisterinae" (9 sukua) ja "Neozoarcinae" (4 sukua).


title: Elaskat

text: Elaskalajit ovat ruumiinrakenteeltaan tyypillisesti pitkulaisia, ankeriasmaisia kaloja. Pienimmät laji kasvavat noin 5–7 cm pitkiksi, kun suurin laji kyhmyelaska ("Cebidichthys violaceus") voi saavuttaa 76 cm:n pituuden. Selkäevä on pitkä ja usein piikikäs. Pyrstöevä on pienehkä ja peräevä ulottuu keskiruumiiseen. Rintaevien koko vaihtelee heimon kaloilla pienistä suuriin ja viuhkamaisiin. Eräillä lajeilla on päässään harjasmaisia ulokkeita. Elaskoilla ei ole uimarakkoa.


title: Elaskat

text: Elaskoja tavataan kylmistä vesistä. Suurin osa lajeista elää Tyynenmeren pohjoisosissa ja muutama Atlantilla, elaska ("Lumpenus lampretaeformis") myös Itämeressä. Ne elävät lähellä rannikkoa aina noin 250 metrin syvyyteen asti ja niitä tavataan usein myös vuorovesilammikoista. Elaskojen ravintoa ovat pienet selkärangattomat eläimet.


title: Belleyn arrondissementti

text: Belley on arrondissementti itäisessä Ranskassa Ainin departementissa. Sen hallintokeskus on Belley. Arrondissementti jakautuu yhdeksään kantoniin ja 107 kuntaan. Vuonna 2008 arrondissementin asukasluku oli 90 880.


title: Mustataustainen omakuva

text: Mustataustainen omakuva on suomalaisen taiteilijan Helene Schjerfbeckin (1862–1946) öljyvärein kankaalle maalaama teos vuodelta 1915. Tämän työn, kooltaan 45,5×36 cm, Suomen Taideyhdistys tilasi edellisenä vuonna Schjerfbeckiltä ja se ostettiin vuonna 1915. Se kuuluu Ateneumin taidemuseon Hallonbladin kokoelmiin.


title: Mustataustainen omakuva

text: Helene Schjerfbeck maalasi Mustataustainen omakuva -maalauksen modernistisella tyylillä intensiivisesti, yksinkertaisesti. Hän punnitsi sekä haki siihen lisätehoa näkyvistä siveltimenjäljistä. Schjerfbeck kirjoitti nimensä näkyviin maalauksen taustalle tavalla, joka pohjaa renessanssiajan muotokuviin.


title: Mustataustainen omakuva

text: Muotokuvassa voidaan nähdä myös pysty leuka, punaiset läikät poskilla, sieraimissa ja korvilla, keimaileva hiuskiehkura, avoimet silmät, päättäväinen suu sekä punainen purkki siveltimineen. Ne kaikki kuvaavat elämää ja maalausintoa.


title: Mustataustainen omakuva

text: Mustataustainen omakuva on tilaustyö. Suomen Taideyhdistys tilasi sen ja yhdeksän muun taiteilijan omakuvat johtokuntansa seinälle edellisenä vuonna. Schjerfbeck oli joukon ainoa nainen.


title: Mustataustainen omakuva

text: Helene Schjerfbeck maalasi elämänsä aikana noin neljäkymmentä omaakuvaa. Hänet tunnetaankin kansainvälisesti etenkin niistä. Mustataustaisessa omakuvassa olevasta nimikirjoituksesta taiteilija itse kirjoitti ystävälleen sen muistuttavan hautakirjoitusta. Hän valmisti kuvasta myös vesiväriversion.


title: Mustataustainen omakuva

text: Leena Ahtola-Moorhouse: Helene Schjerfbeck: Mustataustainen omakuva. Teoksessa Ateneum-opas. Toim. Timo Huusko, 2007, s. 40.


title: Priuralskin piiri

text:
Priuralskin piiri () on kuntatason hallinnollinen alue Jamalin Nenetsian autonomisen piirikunnan länsiosassa Pohjois-Venäjällä. Piirin pinta-ala on 64 150 km. Kuntakesksena toimii Aksarkain kylä piirin keskiosissa Ob-joen etelärannalla lähellä Obinlahden pohjukkaa.
Kunnallispiiri rajoittuu pohjoisessa Karanmeren Baidaratanlahteen, idässä Jamalin niemimaalla sijaitsevaan Jamalin piiriin, Obinlahteen ja Nadymin piiriin, etelässä Hanti-Mansiaan, lounaassa Šuryškaryn piiriin ja lännessä Komin tasavaltaan ja Nenetsiaan. Piirin läpi Virtaava Ob-joki laskee Obinlahteen ja länsiosissa kohoaa Uralvuoriston ja pohjoisosat den saaria.


title: Priuralskin piiri

text: Priuralskin piirin yhteenlaskettu asukasluku oli 2010 väestönlaskennan mukaan 14 995 henkeä. Väestötilastojen mukaan suurimmat taajamat olivat kaupunkityyppinen Harpin teollisuustaajama (6 413 as.) Uralin juurella ja hallintokeskus Aksarkan kylä (3 133 as.)


title: Priuralskin piiri

text: Alueen sisällä sijaitsevat, tosin kunnallishallinnollisesti itsenäisinä yksikköinä, Jamalin Nenetsian pääkaupunki Salehard lentokenttineen ja logistisesti merkittävä Labytnangi, jossa on satama ja suuri rautatieasema. Jamalin niemimaan kaasu- ja öljykenttien kehittäminen on lisännyt liikennemääriä ja liikenneväylien rakentamista erityisesti 2000-luvun jälkeen; Priuralskin piiri kehittyy kauttakulkualueena piirin pääkaupunkiseudun ohella (Ob-joen ylittävä silta käyttöön noin 2012) myös Jamalin piirin suuntaan. Piirin pohjoisosien läpi on suunniteltu kuljetettavan kesäkuussa 2012 avattavan Bovanenkovo– Uhta -kaasuputkiston kautta lähivuosikymmeninä suuria määriä petrokemian raaka-aineita.


title: Priuralskin piiri

text: Arktiset olot tuovat haasteita liikenneväylien kunnossapidolle. Suurin osan piirin alueesta on taigaa tai subarktista tai arktista tundraa ilman valmiita tieyhteyksiä. Karanmeri ja Ob-joki on jäässä suurimman osan vuodesta.


title: Ovi (maalaus)

text: Ovi (Vanha luostarinsali) on suomalaisen taidemaalari Helene Schjerfbeckin (1862–1946) öljyvärimaalaus kankaalle vuodelta 1884. Tämä kooltaan 40×32,5 cm oleva maalaus ostettiin Ateneumin taidemuseoon vuonna 1965.


title: Ovi (maalaus)

text: "Ovi"-maalauksessa maalauksen pääaihe on kappelin ovi ja sen ovenraoista virtaava valo. Helene Schjerfbeck käytti maalauksessa harmaan ja ruskean erilaisia sävyjä siten, että hän pyrki nostamaan juuri oven valoalueineen esille. Hän katkaisi maalauksen, muutoin kohteen perspektiiviä ilmaisevia tekijöitä, näkyvillä pyörteisillä siveltimenjäljillä. Nämä näkyvät etenkin lattiaviivojen katkaisuissa. Tämä on kolmiulotteisuuden kyseenalaistamista, jota pidetään tuolloin 22-vuotiaalta Helene Schjerfbeckiltä aikaansa edellä olevana ratkaisuna.


title: Ovi (maalaus)

text: "Ovi" maalattiin Ranskan Bretagnen Pont-Avenissa Trématon-kappelissa. Schjerfbeck oli opiskellut Pariisissa naisille tarkoitetuissa yksityisissä taideakatemioissa. Hän oli liittynyt tuolloin vuosina 1881 ja 1883–1884 myös osaksi Bretagnen taiteilijasiirtokuntia.


title: Ovi (maalaus)

text: Leena Ahtola-Moorhouse: Helene Schjerfbeck: Ovi. Teoksessa Ateneum-opas. Toim. Timo Huusko, 2007, s.39.


title: Dominick Cruz

text: Dominick Rojelio Cruz (s. 9. maaliskuuta 1985), joka tunnetaan myös nimella Dominick "The Dominator" Cruz, on yhdysvaltalainen vapaaottelija. Hän on Ultimate Fighting Championship -promootion kääpiösarjan ensimmäinen ja hallitseva mestari sekä entinen World Extreme Cagefighting -promootion kääpiösarjan mestari. Vapaaottelusivusto Sherdog listaa hänet maailman parhaaksi kääpiösarjan vapaaottelijaksi, sekä kuudenneksi parhaaksi pound for pound listallaan.


title: Dominick Cruz

text: Cruz otteli ensimmäisen ammattilaisottelunsa tammikuussa 2005 Arizonalaisessa Rage in a Cage promootiossa, voittaen Eddie Castron tuomariston enemmistöpäätöksellä. Cruz otteli Rage in a Cagessa 13 kuukauden sisällä kuudesti, voittaen kaikki ottelunsa. Heinäkuussa 2006 hän siirtyi kotiosavaltiossaan Californiassa toimivaan Total Combat- promootioon, otellen puolen vuoden sisällä kolmasti ja voittaen edelleen kaikki ottelunsa. Kevyessä sarjassa uransa aloittanut Cruz siirtyi viimeisessä Total Combat -ottelussaan höyhensarjaan.


title: Dominick Cruz

text: Vuonna 2007 Cruz solmi ottelusopimuksen World Extreme Cagefighting -promootion kanssa. Heti ensimmäisessä ottelussaan Las Vegasissa maaliskuussa 2007 hän pääsi haastamaan Urijah Faberin promootion höyhensarjan mestaruudesta. Faber pakotti Cruzin kuitenkin luovuttamaan giljotiinikuristuksella ensimmäisessä erässä. Tappio oli Cruzin uran ensimmäinen ja toistaiseksi ainoa, ja loi miesten välille pysyvän jännitteen.


title: Dominick Cruz

text: Tappion jälkeen Cruz otteli seuraavan kerran vasta vuoden kuluttua, palaten Total Combat -promootioon tyrmäämään Kenneth Amesin ensimmäisessä erässä. Kesäkuussa 2008 hän siirtyi ottelemaan WEC:n kääpiösarjaan. Cruz saavutti reilussa neljä pistevoittoa, mainittavimpina vastustajinaan Ian McCall ja Joseph Benavidez. Maaliskuussa 2010 hän sai tilaisuuden haastaa WEC:n kääpiösarjan mestari Brian Bowles. Cruz hallitsi ottelua paremmalla liikkuvuudellaan mutta kohtaaminen päättyi yleisön kannalta pettymykseen. Bowlesin mursi luun kämmenestään ottelun ensimmäisellä lyönnillä eikä voinut kolmannen erän alkaessa puristaa kättään nyrkkiin. Lääkäri keskeytti ottelun ja Cruz julistettiin uudeksi kääpiösarjan mestariksi.


title: Dominick Cruz

text: Cruz puolusti mestaruuttaan ensi kertaa elokuussa 2010 uusintaottelussa Joseph Benavidezia vastaan. Ottelu oli äärimmäisen tasaväkinen Cruzin pyrkiessä pysymään liikkeessä ja keräämään pisteitä. Benavidezin onnistui kuitenkin neljännessä erässä vetää mestari pystypainiin ja murtaa tämän nenä polvipotkulla. Lopulta Cruz säilytti mestaruutensa tuomariston enemmistöpäätöksellä.


title: Dominick Cruz

text: WEC -promootion viimeisessä tapahtumassa, WEC 53:ssa joulukuussa 2010, Cruz kohtasi Scott Jorgensenin. Hän hallitsi ottelua selkeästi, ensimmäisissä erissä nyrkkeillen ja vieden ottelun viimeisissä erissä mattopainiin, jota yleisesti pidettiin Jorgensenin vahvuutena. Cruz piti mestaruutensa yksimielisellä tuomaripäätöksellä ja ottelun jälkeisessä kehähaastattelussa vaati saada uusintaottelun Urijah Faberin kanssa.


title: Dominick Cruz

text: Zuffa, LCC -yhtymän omistamat WEC- ja UFC-promootiot sulautettiin UFC:n nimen alle vuoden 2011 alussa. Koska UFC:llä ei ollut aikaisemmin 60 kilon sarjaa, Cruzin WEC-mestaruus muutettiin UFC-mestaruudeksi.. Ensimmäisessä UFC-mestaruuspuolustuksessaan hän sai toivomansa uusintaottelun Urijah Faberin kanssa. Ottelu käytiin UFC 132 -tapahtumassa Las Vegasissa heinäkuussa 2011. Kovatasoinen kamppailu pysyi suurimmaksi osaksi pystyotteluna ja kesti täydet viisi erää, Cruzin hyödyntäessä liikkuvuuttaan ja iskuyhdistelmiä Faberin turvautuessa enemmän yksittäisiin voimalyönteihin. Cruz voitti kaikin tuomariäänin, säilyttäen mestaruutensa ja kostaen uransa ainoan tappion aiheuttaneelle Faberille.


title: Dominick Cruz

text: Cruz otteli seuraavan kerran UFC Live 6 -tapahtumassa lokakuussa 2011, vastustajanaan Demetrious Johnson. Aiemmin liikkuvuuteensa luottanut Cruz muutti ottelutyyliään itseään pienempää Johnsonia vastaan ja hallitsi ottelua voimakkailla iskuilla sekä alasvienneillä, ollen kahdesti lähellä lukita kuristus. Johnson kesti kuitenkin täydet viisi erää ja Cruz säilytti mestaruutensa kaikin tuomariäänin.


title: Dominick Cruz

text: Joulukuussa 2011 Cruz ja Urijah Faber valittiin Ultimate Fighter -televisiosarjan 15. kauden valmentajiksi. Näin ollen sarjaan perinteisesti kuulunut valmentajien ottelu olisi käyty kääpiösarjan mestaruudesta ja se olisi ollut myös Cruzin ja Faberin ratkaiseva, kolmas kohtaaminen. Ottelu sovittiin alustavasti UFC 148 -tapahtumaan heinäkuulle 2011. Huhtikuun 7. kävi kuitenkin ilmi, että Cruz oli loukannut polvensa ristisiteen Ultimate Fighter-sarjan kuvauksissa ja ottelu jouduttiin peruuttamaan.


title: Dominick Cruz

text: Cruz on ensisijaisesti pystyottelija, joka hyödyntää erinomaista liikkuvuuttaan siirtyen iskuetäisyydelle ja jälleen pois ennen kuin hänen vastustajansa ehtii tehdä vastaiskun. Demetrius Johnsonia vastaan otellessaan hän kuitenkin osoitti myös kykynsä hyödyntää voima- ja painoylivoimaa mikäli tilaisuus ilmenee.


title: Dominick Cruz

text: Cruz kasvoi Tusconissa Arizonassa, missä hän eli asuntovaunussa äitinsä ja veljensä kanssa kunnes sai 19-vuotiaana häädön järjestämiensä juhlien takia. Ennen ammattilaisottelijan uraansa hän työskenteli asiakaspalvelutehtävissä.


title: The Soft Boys

text: The Soft Boys oli englantilainen pop-/rockyhtye, joka perustettiin Cambridgessa vuonna 1976. Yhtyeen johtohahmo oli Robyn Hitchcock. Muita yhtyeen jäseniä olivat Rob Lamb, Charlie Gillett (kitara), Andy Metcalfe (basso) ja Morris Windsor (rummut). Yhteyeen musiikkia kuvailtiin psykedeeliseksi folk rockiksi. Yhtye hajosi vuonna 1980, mutta se perustettiin taas uudestaan vuosina 1994 ja 2001. Uudestaan he hajosivat taas vuonna 2003.


title: Valmet 361 D

text: Valmet 361 D oli Valmet 359:n jälkeen kolmas suomalaisen Valmetin valmistama dieselkäyttöinen maataloustraktorimalli.


title: Valmet 361 D

text: 359 D sai vuoden 1960 lopussa seuraajakseen 361 D:n. Ulkonäkö oli uudistettu, ja kulmikkuudessa se oli aikaansa edellä. Tekniikassa muutokset edeltäjään verrattuna olivat pienempiä. Moottori oli uudistettu 310 D, ja siinä oli Boschin ruiskutus- sekä sähköjärjestelmä. Tehoa oli 42 DIN- tai 46 SAE-hevosvoimaa. Vetokoukku oli vakiovaruste. Lisävarusteena oli saatavissa entistä leveämpiä renkaita.


title: Valmet 361 D

text: Vuonna 1962 lisättiin varusteisiin kaivattu tasauspyörästön lukko sekä tuntimittari ja pehmustettu istuin. Saman vuoden aikana traktorista tuli niin sanottu kakkosmalli (MK2), ja siinä oli uusi kehittyneempi hydrauliikka. Tarjolla oli asentosäätö, työntövarsitunnusteluun perustuva vetovastussäätö sekä sekoitussäätö. Kakkosmallissa Valmet pyrki vähentämään valmistuskustannuksia, joten Boschin ruiskutusjärjestelmä vaihdettiin edullisempaan Simms-merkkiseen ja sähköjärjestelmä Lucakseen. Moottorissa ei juuri muita muutoksia tapahtunut, paitsi ruiskutusjärjestelmän vuoksi jakopään valuosat ja rattaat muuttuivat. Näkyvin ero ulospäin MK1- ja MK2-mallien välillä ruiskutuslaitteen lisäksi on nostolaitteen käsivipu, joka ykkösmallissa on kulkusuuntaan nähden poikittain, kun se kakkosmallissa on menosuuntaan. Muita eroja on kampiakselin päittäislaakeroinnissa. Valmet 33 -, 359- ja 361 MK1 -malleissa (moottorit D-309 ja D-310) on runkolaakeriin integroitu päittäislaakeri, kun 361 MK2 -moottoreissa (A-310) lähtien päittäislaakeri on erillinen. Integroitua päittäislaakeria voi olla valmistuksen loppumisen vuoksi erittäin vaikea löytää nykypäivänä, varsinkaan STD-kokoisena.


title: Valmet 361 D

text: Yleisesti D-309- ja D-310-moottorit ovat hyvin samankaltaisia. Näissä moottorimalleissa ruiskutusjärjestys on erilainen ja mm. jakopään suurimmassa rattaassa yhden hampaan ero lukumäärässä, mikä voi aiheuttaa tietämättömälle moottorinkorjaajalle ongelmia. Muut osat ovat hyvinkin vaihtokelpoisia keskenään.


title: Valmet 361 D

text: Valmetin 361 D -mallia valmistettiin Suomessa kaiken kaikkiaan 14 796 kappaletta.


title: Valmet 361 D

text: Seuraajastaan Valmet 565:stä 361-mallin erottaa parhaiten pienemmästä takarenkaan (vakio)halkaisijasta (24" vrt. 32"), etusäleiköstä sekä istuimesta.


title: Real Deal Summer Festival

text: Real Deal Summer Festival oli Torniossa järjestettävä nuorille suunnattu gospelfestivaali. Sen järjesti 5bread youthmission. Tapahtuman nettisivuilla muotoiltiin Real Dealin tarjoavan nuorille "huippuluokan musiikkia, aktiviteetteja ja yhdessäoloa: kesän ikimuistoisin päivä ilman pussikaljaa!"


title: Real Deal Summer Festival

text: Tapahtumaa on järjestetty vuodesta 2009 lähtien, tuolloin nimellä Soul Chill Out Night Live. Ensimmäinen tapahtuma pidettiin elokuussa Tornion ainoassa elokuvateatterissa, Cult Cinemassa. Silloin esiintyjinä olivat 5breadBand, Anna Holma yhtyeineen, MC Arw ja Joose Keskitalo.


title: Real Deal Summer Festival

text: Vuonna 2010 Real Deal Summer Night Live -nimellä varustettu tapahtuma järjestettiin toukokuun lopulla edelleen Cult Cinemassa. Yleisömäärä tuplaantui edellisvuoden noin sadasta kävijästä reiluun kahteensataan. Lavalle kipusivat Katajainen kansa, gospelin tuore suomenmestari Idän Ihmeet, Aarni ja Anna Holma w/ band sekä puhujat Jani Liukkonen, Anssi Grekula ja Dustin Arceneaux. Lisäksi esitettiin myös lyhytelokuva Most.


title: Real Deal Summer Festival

text: 2011 tapahtuma palasi elokuulle, kasvoi ulos elokuvateatterista ja siirtyi Tornion Pikisaareen. Tälläkin kertaa kävijämäärä tuplaantui noin 500 henkeen. Tapahtumassa esiintyivät Ruudolf, Donkey Ride, MGtH-duo, SM-Gospel 2011 -voittaja Eve's sekä Mikko Vaismaa. Lisäksi päivän aikana haastateltiin nuoria ja Anssi Grekula puhui.


title: Real Deal Summer Festival

text: Real Deal Summer Festival järjestettiin vuonna 2012 neljättä kertaa. Tapahtuman pääesiintyjäksi oli kiinnitetty ensimmäistä kertaa Suomeen tuleva norjalainen soul-ilmiö Ole Børud. Muita artisteja olivat toista kertaa Torniossa vieraileva Idän Ihmeet, kristillisen hard rockin pioneeri The Rain, paluutaan tekevä DadsHello, Daikini, Sonic Revival, Pastorit sekä Gospelin suomenmestari 2012 Great Wide North.


title: Real Deal Summer Festival

text: Real Dealin järjesti torniolaisten nuorten vuonna 2006 perustama ekumeeninen lähetys- ja palvelujärjestö 5bread youthmission. Sen viisi "leipää" ovat rukous, Raamattu, ehtoollinen, köyhimpien palvelu ja yhteyden etsiminen kaikkiin kristittyihin.


title: Real Deal Summer Festival

text: Lisäksi tapahtumaa tukivat paikalliset seurakunnat ja yritykset sekä Lapin kansanlähetys. Tapahtuma järjestettiin talkoovoimin, eikä sen tarkoituksena ollut tuottaa voittoa.


title: Abala

text: Abala on maalaiskunta ja sen keskuskylä Nigerin Tillabérin alueen Filinguén departementissa. Se sijaitsee Sahelin vyöhykkeellä noin 65 kilometriä Filinguésta pohjoiseen. Kunnassa on 75 200 (vuonna 2010, arvio) ja kuntakeskuksessa 7 200 asukasta (vuonna 2001, väestönlaskenta).


title: Abala

text:
Abalan kunnan pinta-ala on noin 6 000 neliökilometriä. Se rajoittuu koillisessa Tahouan alueen Tillian kuntaan, kaakossa Filinguén departementin Sanamin sekä etelässä Kourfeyen ja Filinguén kuntiin, lännessä Oullamin departementin Banibangoun kuntaan
ja pohjoisessa Maliin.


title: Abala

text: Kuntaan kuuluu 45 hallintokylää, 32 perinteistä kylää, 72 pikkukylää, neljä leiriä ja viisi vedenottopaikkaa. Asukkaista 58,6 % on hausoja, 22,1 % fulbeja, 16,5 % tuaregeja, 1,6 % djermoja ja 1,2 % arabeja.


title: Abala

text: Keskuskylään johtaa huonokuntoinen tie Filinguésta. Paikallisia elinkeinoja ovat maanviljely sekä laiduntamiseen ja paimentolaisuuteen perustuva karjanhoito. Tärkeimmät viljelykasvit ovat hirssi, lehmänpapu, durra, okra ja maapähkinä. Maataloustuotteiden ja karjan myynti suuntautuu lähialueille sekä Nigeriaan ja Maliin. Osa väestöstä työskentelee alueen ulkopuolella siirtotyöläisinä.


title: Abala

text: Alkeiskoulu ja terveyspalvelut tavoittavat noin puolet väestöstä. Abalassa toimii myös yläkoulu.


title: Nicole Sheridan

text: Nicole Sheridan (s. 7. toukokuuta 1975 Pennsylvania, Yhdysvallat) on yhdysvaltalainen pornonäyttelijä. Hän esiintyy usein elokuvissa miehensä Alexandre Boisvertin kanssa.


title: Abalak

text: Abalak on kaupunki, kunta ja Abalakin departementin hallinnollinen keskus Nigerin Tahouan alueella. Se sijaitsee Sahelin vyöhykkeen kuivassa pohjoisosassa 135 kilometriä Tahouasta koilliseen. Kunnassa on 32 800 (vuonna 2010, arvio) ja kaupunkialueella 12 800 asukasta (vuonna 2001, väestönlaskenta).


title: Abalak

text: Kaupunkikunnan pinta-ala on noin 6 500 neliökilometriä. Se rajoittuu pohjoisessa Agadezin alueen Ingallin kuntaan, idässä Abalakin departementin Tamayan, etelässä Azèyen ja lounaassa Akoubounoun kuntiin sekä lännessä Tchintabaredenin departementin Kaon ja luoteessa Tchintabaredenin kuntiin. Abalakin kuntaan kuuluu kuusi kaupunginosaa, 40 kylää, kaksi pikkukylää, 24 leiriä ja 7 vedenottopaikkaa. Asukkaista 80 % on tuaregeja, 15 fulbeja, 3 % hausoja ja 2 % arabeja. Vallitseva uskonto on islam.


title: Abalak

text: Abalakin kautta kulkee Tahouan ja Agadezin välinen maantie. Paikallisia elinkeinoja ovat laiduntamiseen ja paimentolaisuuteen perustuva karjanhoito sekä vähäisessä määrin maanviljely. Kotieläimiä ovat naudat, lampaat, vuohet, kamelit, aasit, vuohet ja siipikarja. Karjan myynti suuntautuu Nigeriaan, Beniniin, Algeriaan ja Libyaan. Lisäksi harjoitetaan käsityöammatteja.


title: Abalak

text: Kaupungin statuksesta huolimatta Abalakin asukkaat harjoittavat etupäässä perinteistä elämäntapaa. Terveys- ja koulutuspalvelut kattavat noin puolet väestöstä, ja puhdasta vettä on saatavissa vain kaupunkialueella. Kaupungissa on Nigerian turvallisuusjoukkojen ja santarmin tukikohdat sekä muutamia julkisia ja yksityisiä palveluita. Matkailukohteena Abalak on täysin kehittymätön.


title: Borodjanka

text: Borodjanka () on kaupunkityyppinen taajama ja Borodjankan piirin kuntakeskus Ukrainan Kiovan alueella, 47 kilometriä maan pääkaupungista Kiovasta länsiluoteeseen.


title: Borodjanka

text: Vuoden 2011 alussa taajamassa arvioitiin asuvan 12 980 ja koko piirissä 57 050 henkeä.


title: Ladislav Vácha

text: Ladislav Vácha (s. 21. maaliskuuta 1899 Brno – 28. kesäkuuta 1944 Zlín) oli tšekkoslovakialainen telinevoimistelija ja olympiavoittaja.


title: Ladislav Vácha

text: Vácha oli olympialaisissa mukana ensimmäistä kertaa Antewerpenissa 1920, jossa hän voimisteli maansa neljänneksi sijoittuneessa joukkueessa. Hän sai vuoden 1924 kisoissa Pariisissa pronssia sekä renkailta että köysikiipeilystä, ja Amsterdamin olympialaisissa 1928 hän oli jaetulla sijalla maansa menestyksekkäin urheilija voitettuaan yhden kulta- ja kaksi hopeamitalia.


title: Maisemaharjoitelma Eckeröstä

text: Maisemaharjoitelma Eckeröstä on suomalaisen taiteilijan Victor Westerholmin öljymaalaus pahville vuodelta 1884. Tämä 34,5×54 cm kokoinen maalaus tallennettiin Ateneumin taidemuseon kokoelmiin vuonna 1916 (Antellin kokoelmat).


title: Maisemaharjoitelma Eckeröstä

text: Maisemaharjoitelma Eckeröstä on luontoelämyksen kuvaamista; usein sitä pidetään luonteeltaan impressionistisena, vaikka on sanottu ettei siinä ole varsinaista valöörien tutkimista. Luontoelämystä kuvataan tavalla, joka tuo mieleen Fanny Churbergin maalaukset. Maalauksessa kaksi lasta, poika ja häntä nuorempi tyttö, seisoo sammalenvihreällä niityllä. He molemmat seisovat kädet taskuissaan kuin odotellen jotain.


title: Maisemaharjoitelma Eckeröstä

text: Victor Westerholm oli viehättynyt todellisuuden realistisesta kuvauksesta, vaikka siihen suhtauduttiinkin varauksella tuohon aikaan. Vapaasti sai maalata vain harjoitelmia, mutta ne oli siloiteltava näyttelykelpoisiksi ateljeessa. Hän maalasi kesäisin Ahvenanmaalla ja hän oli sitä mieltä, että syksy tarjoaa kaikkein maalauksellisimmat ja värikkäimmät näkymät, ja jota hän tallensi myös tähän Maisemaharjoitelma Eckeröstä -maalaukseen.


title: Maisemaharjoitelma Eckeröstä

text: Timo Huusko: Victor Westerholm: Maisemaharjoitelma Eckeröstä. Teoksessa Ateneum-opas. Toim. Timo Huusko, 2007, s.36.


title: Japanin 15. armeija

text: Japanin 15. armeija oli Japanin keisarikunnan asevoimien yhtymä toisessa maailmansodassa.


title: Japanin 15. armeija

text: Japanin julistaessa sodan liittoutuneille kenraaliluutnantti S. Iidan komentama armeija oli sijoitettu Indokiinaan. Armeijan divisioonat olivat 33. divisioona ja 55. divisioona, jonka vahvuudesta puuttui yksi rykmentti. Ensin mainittu divisioona lähti Nankingista 13. joulukuuta saapuen 10. tammikuuta Thaimaahan. Maavoimien 5. ilma-armeijakunta siirrettiin armeijan tueksi Manilan kukistuttua.


title: Japanin 15. armeija

text:
Armeijan kokonaisvahvuus oli 35440 miestä, 701 hevosta, 53 henkilöautoa ja 570 kuorma-autoa.
15. armeijan esikunta (kenraaliluutnantti S. Iida)


title: Vahapensaat

text: Vahapensaat ("Acokanthera") on oleanterikasvisuku, jossa on neljä pensas- tai pienpuulajia. Suvun levinneisyys ulottuu Etelä-Afrikasta trooppisen Itä-Afrikan, Somalian ja Etiopian kautta Arabian niemimaalle.


title: Vahapensaat

text: Kaikki vahapensaat ovat myrkyllisiä ja ainavihantia. Lehdet ovat vastakkaiset, ehyet, kiiltävät, tummanvihreät ja nahkeat. Kaikissa kasvinosissa on valkoista maitiaisnestettä, jossa on ouabaiini-nimistä glykosidia. Kukat kehittyvät ylälehtien hankoihin ryhminä, ja ovat voimakastuoksuisia. Teriö on torvimainen ja laajenee suultaan viideksi lyhyeksi liuskaksi. Hedelmä on musta luumarja, jossa on yksi tai kaksi siementä.


title: Vahapensaat

text: Koristekasvina viljellään soukkovahapensasta ("Acokanthera oblongifolia"). Afrikassa suvun lajeja käytetään nuolimyrkyn valmistukseen keittämällä rungon ja juuren puuta, kunnes syntyy tervamaista ainetta, jota levitetään nuolen kärkeen ja varteen. Myrkyn vaikutus kohdistuu sydämeen ja sen aktiivinen aineosa on ouabaiini (CHO, CAS-numero 630-60-4) eli G-strofantiini. Se lamauttaa sydämen toiminnan ja hengityksen, mutta pieninä määrinä sitä käytetään sydänsairauksien hoidossa. Se kuuluu kosmetiikassa kiellettyihin aineisiin.


title: Hyvinkään Ponteva

text: Hyvinkään Ponteva (HyPo) on hyvinkääläinen urheiluseura, joka on nykyään keskittynyt lähinnä koripalloon (HyPo Koris). Seuran toimintaan kuuluvat myös lentopallo ja vuonna 1961 perustettu veteraanikerho. Muita lajeja Pontevassa ovat olleet muun muassa yleisurheilu, voimistelu, paini, hiihto, pyöräily, uinti, jalkapallo, pesäpallo, mäkihyppy, nyrkkeily, jääpallo, suunnistus, näyttämö- ja musiikkiharrastus sekä painonnosto.


title: Hyvinkään Ponteva

text: Hyvinkään Pontevan kuuluisimpia urheilijoita ovat olleet muun muassa pyöräilijä Kari Myyryläinen, suunnistaja Ari Anttas sekä painonnostaja Juhani Äijö.


title: Hyvinkään Ponteva

text: Vuonna 2016 juhlittiin Hyvinkään Pontevan 100-vuotisjuhlaa.


title: Kaksi naista kahvipöydän ääressä

text: Kaksi naista kahvipöydän ääressä on ruotsalaisen taiteilijan, Ernst Josephsonin (1851-1906) mustetyö paperille (ajoittamaton). Tämä työ, 35,5×20,9 cm, tallennettiin Ateneumin taidemuseon kokoelmiin vuonna 1910 (Antellin kokoelmat).


title: Kaksi naista kahvipöydän ääressä

text: On arveltu, että tämä piirustus esittää kahta naista, joiden luona Ernst Josephson oli hoidettavana Tukholmassa vuoden 1888-89 sairaalajakson jälkeen. Hän oli sairastunut paranoidiaan ja joutunut sairaalaan. Maalaamisen hän oli lopettanut jo aiemmin, mutta nyt hän oli aloittanut maalaamisen ja piirtämisen uudelleen.


title: Kaksi naista kahvipöydän ääressä

text: Timo Huusko: Ernst Josephson: Kaksi naista kahvipöydän ääressä. Teoksessa Ateneum- opas. Toim. Timo Huusko, 2007, s.35.


title: Kaksi naista kahvipöydän ääressä

text: Valtion taidemuseo: Kokoelmat: Kaksi naista kahvipöydän ääressä.


title: Cinemadrome

text: Cinemadrome on tamperelainen elokuvatapahtuma, joka järjestetään kolmesta viiteen kertaan vuodessa Arthouse Cinema Niagarassa. Cinemadrome keskittyy esittämään kauhu-, toiminta-, scifi-, roska-, sekä kulttielokuvia. Elokuvia esitetään pääasiassa viikonloppuisin halki yön, yleensä yhdeksästä illalla aamu kolmeen asti.


title: Cinemadrome

text: Cinemadrome järjestettiin ensimmäisen kerran lauantaina 20.11.2010. Cinemadromea järjestää PEK ry ja Trash Video ja tapahtuman organisaattoreina toimivat "Tomi Peuhkurinen" ja "Ville Lähde".


title: Cinemadrome

text: Tapahtumasta riippuen yhteistyökumppanina toimii Night Visions, IIK!! ja Cinemare joko yhdessä tai erikseen.


title: Topi Piela

text: Topi Piela (s. 2. helmikuuta 1962 Kotka) on Balance Capital Oy:n toimitusjohtaja ja hallitusammattilainen. Hän toimii lisäksi muun muassa Valtion Eläkerahaston sijoitusneuvottelukunnan jäsenenä sekä Suomen Tanssiurheiluliitto ry:n puheenjohtajana.


title: Topi Piela

text: Piela työskenteli Amanda Capital Oyj:n (ent. Finvest Oyj) toimitusjohtajana 2000–2004, ja sen jälkeen Amandan hallituksen jäsenenä sekä puheenjohtajana kevääseen 2011. Hän on toiminut myös Eläkevakuutusyhtiö Ilmarisen osakesijoitusjohtajana, Arctos Rahasto Oy:n perustajana ja toimitusjohtajana, Ålandsbanken Ab:n arvopaperi- ja sijoituspäällikkönä sekä usean suomalaisen ja eurooppalaisen pääomarahaston sijoituskomiteassa. Pielan ura alkoi avustajan tehtävistä Kouri Capitalissa.


title: Topi Piela

text: Koulutukseltaan Piela on kauppatieteiden maisteri. Hän harrastaa ilmailua ultrakevyillä lentokoneilla. Hän on arvoltaan reservin luutnantti ja suorittanut asepalveluksen Ilmavoimien LentoRUK56-kurssilla.


title: Valentin Krempl

text: Valentin Krempl (15. huhtikuuta 1904 – 1944) oli saksalainen rattikelkkailija ja olympiamitalisti. Hänen seuransa oli garmischpartenkircheniläinen SC Riessersee. Krempl oli mukana maansa joukkueessa, joka voitti pronssia Sankt Moritzin olympialaisissa 1928 ja voitti maansa mestaruuden neljän miehen kilpailussa vielä vuonna 1938.


title: Hilda James

text: Hilda Marjorie James (27. huhtikuuta 1904 Warrington – 1982 Birkenhead) oli brittiläinen uimari ja olympiamitalisti. Hän edusti seuratasolla Garston Swimming Clubia. James kilpaili Antwerpenin olympialaisissa 1920, joissa hän putosi välierissä 300 metrin vapaauinnissa ja sai 16-vuotiaana hopeaa 4 × 100 metrin vapaauinnista.


title: Kyröskoski (laveeraus)

text: Kyröskoski on suomalaisen maisemamaalauksen edelläkävijän Werner Holmbergin tussi- ja vesivärilaveeraus paperille vuodelta 1857. Tämän kooltaan 49,5×71 cm työn tallensi Suomen valtio kokoelmiinsa vuonna 1890.


title: Kyröskoski (laveeraus)

text: Kyröskoski-laveerauksessa tulevat ilmi Werner Holmbergin lahjat piirtäjänä ja vesivärien käyttäjänä, vaikka hän onkin paremmin tunnettu maalauksistaan. Hän oli juuri lopettanut taideopinnot Düsseldorfissa ja siirtymässä itsenäiseksi taiteilijaksi. Tässä laveerauksessa Kyröskoskea katsotaan sivulta päin, ja työ oli tarkoitettu harjoitelmaksi mahdollista myöhempää öljyvärimaalausta varten.


title: Kyröskoski (laveeraus)

text: Hän oli maalannut ison Kyröskoskea esittävän maalauksen jo vuonna 1854 opiskeluvuosinaan Düsseldorfissa. Maalauksen hän oli tuolloin tehnyt P. A. Kruskopfin 1840-luvun puolivälissä tekemän laveerauksen pohjalta. Osittain myös Zachris Topeliuksen kirjoitus koskesta kuvateoksessa "Finland framställdt i teckningar" oli ollut hänen materiaalinaan. Luontoaiheet olivat tuolloin osa niin sanottua kansallista projektia, jolla haluttiin syventää suomalaisten isänmaanrakkautta.


title: Allihaahka, koiras

text: Allihaahka, koiras on suomalaisen taiteilijan Magnus von Wrightin lyijykynä- ja vesivärityö paperille vuosilta 1836–1839. Piirros on kooltaan 26,9 × 38,4 cm. Se tallennettiin Ateneumin taidemuseon kokoelmiin vuonna 1914 (Antellin kokoelmat).


title: Allihaahka, koiras

text: "Allihaahka, koiras" on harjoitelma, joita von Wright laati vuosina 1836–1839 "Svenska Foglar" -kuvastoa varten. Hän asui tuolloin Helsingissä ja työskenteli kartanpiirtäjänä. Kuvaston tilasi 1827 ruotsalainen kreivi Nils Bonden. Se julkaistiin käsin väritettyinä litografioina vuosina 1828–1838.


title: Salak

text: Salak () on 2 211 metriä korkea kerrostulivuori Indonesian Jaavan saaren länsiosissa sijaitsevan Länsi-Jaavan maakunnan länsiosassa. Se on luoteinen osa useiden rapautuneiden tulivuorten ketjua. Vuori purkautui viimeksi vuonna 1938. Vuori sijaitsee noin 65 kilometriä Jakartan Soekarno-Hattan kansainvälinen lentoaseman eteläpuolella.


title: Salak

text: Vuori on saanut nimensä salaki-hedelmän mukaan. Salakin ja läheisten vuorien rinteet ovat osa Jaavan suurimpiin kuuluvaa, melko ehjää trooppista sademetsäaluetta, joka 24 kilometriä lounaassa sijaitsevan runsas 1 700 metriä korkean Halimunvuoren kanssa muodostaa 1 133,57 km laajuisen, osin vaikeapääsyisen Halimun-Salakin kansallispuiston (). Alueella sataa runsaasti, keskimäärin 4 000–6 000 mm vuodessa.


title: Salak

text:
Toistaiseksi vakavin Salakvuorten alueella sattuneista lento-onnettomuuksista tapahtui keskiviikkona 9. toukokuuta 2012, kun esittelylennolla olleen Suhoi Superjet 100 -lentokone katosi vuoren lähistöllä. Kone oli lähtenyt kello 14 paikallista aikaa (klo 7 UTC) Jakartan itäosissa sijaitsevalta Halim Perdanakusuman kansainväliseltä lentoasemalta päivän toiselle esittelylennolleen. Kentältä on linnuntietä noin 52 kilometriä Salakvuorelle. Silminnäkijähavainnon mukaan kone lensi matalalla Salakvuoren suuntaan, mutta hän ei ollut nähnyt tai kuullut törmäystä.
Lennonjohto oli hieman ennen lentokoneen katoamista myöntänyt koneelle sen pyytämän luvan laskeutua 10 000 jalan (3 000 m) korkeudelta 6 000 jalkaan (1 800 m). Salakvuoren huippu on tätä korkeampi. Vuori tunnetaan paikallisesti vaikeana ilmailuympäristönä turbulenssin ja epävakaiden sääolojen takia. Paikallisessa lehdistössä Salakia kutsutaan jopa lentokoneiden hautausmaaksi; vuoreen tiedettiin törmänneen tätä aiemmin ainakin kuusi muuta kuolonuhreja aiheuttanutta lentokonetta.


title: Salak

text: Japanilaisen sääsatelliitin (MTSAT) kuviin pohjautuvan, jälkikäteen tehdyn analyysin perusteella kerrottiin, että Suhoi-matkustajalentokoneen onnettomuushetkellä Salakvuorilla oli paksuja ja tummia, huipuiltaan runsaan 11 kilometrin korkeuteen kohonneita kuuropilviä (Cumulonimbus) ja näihin liittyen ilmeisesti voimakasta kuurosadetta. Paikallisia oloja tuntemattoman, mutta muuten erittäin kokeneen lentäjän tekemän inhimillisen virheen ohella monet kuuropilviin liittyvät säätekijät ovat joskus myötävaikuttamassa lento-onnettomuuksiin. Noin 14 kilometriä törmäyspaikasta koilliseen, mutta luokkaa 1,5 kilometriä alempana sijainneen Bogorin kaupungin säähavaintoaseman (mm. Bogorin maatalousinstituutilla on automaattinen sääasema) mittausten mukaan kello 14:30 ja 15:30 paikallista aikaa kertoivat havaintoaseman säästä: näkyvyys 9 000 metriä, lämpötila 31 °C, kastepiste 25 °C, suhteellinen kosteus 70 %, koillistuulta viisi solmua, ei sadetta. Olot vuoristossa kuitenkin ilmeisesti poikkesivat sääaseman oloista.


title: Salak

text: Vuoreen törmänneen lentokoneen jäänteet löytyivät vuoren rinteeltä helikopterietsinnöillä. Kenenkään ei tiedetä säilyneen hengissä mukana olleista noin 45 hengestä. Törmäysalue (alkuperäisten raporttien mukaan 1 680 metrin korkeudella) todettiin niin vaikeapääsyiseksi ja sääolot hankaliksi, ettei ensimmäiseksi löytyneiden kuolonuhrien poissiirtämistä voitu heti toteuttaa. Törmäyspaikan sijaintia täsmennettiin perjantaina () hieman edellispäivänä raportoitua idemmäksi. Törmäyskohtaa kuvailtiin erittäin jyrkäksi, maasto kohoaa paikalla jopa 85 asteen kulmassa. Pelastusmiehistö joutui kiipeämään alueella köysien ja tikkaiden varassa. Myös koneen osia ja maata oli vyörynyt satoja metriä alkuperäisestä iskukohdasta alaspäin.


title: Allokaatio-ongelma

text: Allokaatio-ongelma koskee järjestelmiä, joissa samoihin panoksiin ja jätevirtoihin liittyy useampia lopputuotteita. Ongelma syntyy siitä että ei ole yksiselitteistä perustetta osoittaa kuinka suuri osa panoksesta ja jätevirrasta on aiheutunut juuri tietyn lopputuotteen tuotannosta.


title: Allokaatio-ongelma

text: Sähkön ja lämmön yhteistuotanto on tyypillinen esimerkki allokaatio-ongelmasta. Tuotanto kuluttaa polttoainetta ja synnyttää päästöjä. Kuinka suuri osa polttoaineenkulutuksesta ja päästöistä pitäisi jyvittää sähkölle ja kuinka suuri lämmölle? Jakoperusteita on kehitetty useita erilaisia, joista jokaisella on omat heikkoutensa ja vahvuutensa riippuen käyttötarkoituksesta.


title: Allokaatio-ongelma

text: Allokoinnin menetelmien alkuperä on taloudellisessa kirjanpidossa, jossa niitä on käytetty jo yli sadan vuoden ajan tuotannon kokonaiskustannusten määrittämiseen. Nykyisin allokointia käytetään myös fysikaalisten virtojen jyvittämiseen lopputuotteiden välillä. Kolmentyyppiset fysikaaliset prosessit edellyttävät allokointia: usean tuotoksen prosessit, usean panoksen prosessit ja avoimet kierrot.


title: Allokaatio-ongelma

text: Allokointi edellyttää aina vastaamista seuraaviin kolmeen kysymykseen. Jokainen allokointiprosessi sisältää nämä askeleet, joko julkilausuttuina tai implisiittisinä.


title: Allokaatio-ongelma

text: Fysikaalisen allokoinnin tavoitteena on useimmiten ympäristövaikutusten arviointi. Tällöin on tarpeellista ratkaista miten rajataan tuotteille allokoitava ympäristökuormitus. Seuraavassa esitetään kolme yleistä rajausta:


title: Allokaatio-ongelma

text: Allokaatiosäännöistä päätuotteelle raskaimman ympäristökuormituksen sälyttää 100 %:n sääntö, jossa kaiken kuormituksen oletetaan aiheutuvan päätuotteesta. Muut allokaatiosäännöt miltei poikkeuksetta tukeutuvat tavalla tai toisella kausaliteetille, jonka oletetaan vallitsevan tuotannon ja panosten sekä jätevirtojen välillä. Kausaliteetti voi olla luonteeltaan fysikaalinen, kemiallinen, tekninen, taloudellinen tai sosioekonominen. Maillefer antaa hyvälle allokointisäännölle kolme kriteeriä: helppokäyttöisyys, sosioekonominen totuudenmukaisuus ja ajasta ja paikasta riippumattomuus.


title: Allokaatio-ongelma

text: Panos- ja tuotosvirtojen fysikaalisille ominaisuuksille perustuvat allokointisäännöt ovat usein yksinkertaisimpia. Varhaisimmat allokointisäännöt perustuivatkin usein yksinkertaisesti massa- ja energiavirroille. Kehittyneemmät fysikaaliset allokointisäännöt erottelevat tarkemmin olennaisen aineksen massa- ja energiavirroissa, esimerkiksi exergian. Kolmas yleinen allokointitapa on taloudelliselle arvolle perustuva, mutta sen heikkoutena on tulosten riippuvuus markkinatilanteesta muuttuvien hintojen takia.


title: Allokaatio-ongelma

text: Uusien allokointisääntöjen kehittäminen on johtanut suoranaisen sääntövalikoiman kehittämiseen. Mikään yksittäinen sääntö ei ole kohonnut selkeästi muiden yläpuolelle, vaan eri sääntöjä sovelletaan erilaisissa tarkoituksissa. Viime aikoina kirjallisuuteen on jopa ilmaantunut kriteereitä allokointisääntöjen valintaan – siis eräänlaisia sääntöjä säännöistä (esim.,).


title: Allokaatio-ongelma

text: Kokonaan toisenlainen ratkaisu ongelmaan on allokoinnin välttäminen kokonaan. Koska allokointi on aina jossain määrin subjektiivista, on tämä ratkaisu yleensä paras silloin kun se on mahdollinen. Allokointi vältetään jos esimerkiksi lopputuotetta voidaan tarkastella yhdistelmänä, joka kattaa molemmat tuotteet. Sähkön ja höyryn tapauksessa tämä voi olla järkevää, jos molemmat kulutetaan vaikkapa samassa tehtaassa, joka tuottaa edelleen kolmatta lopputuotetta. Kuluttajille erillisenä myytävän kaukolämmön tapauksessa allokointiongelmaa valitettavasti on vaikea välttää.


title: Allokaatio-ongelma

text: Yksi mahdollinen tapa allokoinnin kiertämiseen on ns. hyödykekoriajattelumalli, jota on soveltanut mm. Fraunhofer-instituutti. Sähkön ja lämmön tuotannon tapauksessa voitaisiin tarkastella yhdyskunnan tai jopa koko yhteiskunnan energiatarpeita kokonaisuutena ja muodostaa erialisia tuotantokokonaisuuksia, jotka tuottavat tarvitun hyödykekorin eli sähkön ja lämmön yhdistelmän. Näiden tuotantokokonaisuuksien primäärienergiankulutusta, päästöjä ja kustannuksia päästään siten vertailemaan kokonaisuuksina keskenään ilman että allokointia tarvitaan. Malli voisi soveltua hyvin Suomen olosuhteisiin, jossa on selkeä ja hyvin tunnettu kysyntä molemmille tuotteille. Sen heikkoutena on kuitenkin työläys, varsinkin jos halutaan kattaa suuri määrä vaihtoehtoisia tuotantotapoja.


Itävallan alle 20-vuotiaiden jääkiekkomaajoukkue edustaa Itävaltaa jääkiekon nuorten maailmanmestaruuskilpailuissa. Pääsarjassa joukkue on ollut vuosina 1981, 2004 ja 2010.


title: Pavement

text: Pavement oli yhdysvaltalainen indie rock -yhtye, joka perustettiin Stocktonissa, Kaliforniassa vuonna 1989. Yhtyeen jäseniä olivat: Stephen Malkmus (laulu ja kitara), Scott Kannberg (kitara ja laulu), Mark Ibold (basso), Steve West (rummut) ja Bob Nastanovich (perkussiot ja laulu). Pavement teki uransa aikana 5 pitkäsoittoa ja 9 EP:tä. Yhtye hajosi vuonna 1999, mutta teki paluukiertueen vuonna 2010.


title: Pekolan Liikenne

text: Pekolan Liikenne Oy on vuonna 1924 perustettu suomalainen linja-autoyhtiö, joka liikennöi Etelä-Suomen alueella pääasiassa vakiovuoroja. Yhtiö liikennöi myös pikavuoroja Lahdesta Hämeenlinnan/Riihimäen kautta Turkuun sekä Lahti-Tampere välillä. Tilausajoliikenne muodostaa suuren osan yrityksen toiminnasta . Yhtiön pääasiallisena toimialueina ovat Helsingin kehyskunnat, Loppi, Hämeenlinna, Forssa ja Lahti. Sekä Lahti-Turku väli. Päätoimipisteet Hämeenlinnassa ja Lahdessa. Yhtiön nykyinen toimitusjohtaja on Kalle Pekolan pojanpoika Risto Pekola. Vuonna 2005 yhtiöllä oli 80 linja-autoa, siinä työskenteli runsaat 130 henkilöä ja sen liikevaihto oli noin 7,3 miljoonaa euroa. Noin puolet liikevaihdosta tuli vakiovuoroista ja toinen puoli pikavuoroista ja tilausliikenteestä. Pekolan liikenne ajaa isoilla busseilla sekä pikkubusseilla. Isoja busseja käytetään esimerkiksi Helsingin seudulla. Bussit ovat väriltään yleensä sinikeltaisia tai valkokeltaisia.


title: Pekolan Liikenne

text: Yhtiön perustaja Kalle Arvid Pekola (1893–1945) sai liikenneluvan linjalle Koski Hl–Lahti huhtikuussa 1925, mutta todennäköisesti hän oli aloittanut liikenteen tällä välillä jo edellisenä vuonna. Hieman myöhemmin hän avasi linjan Koski–Järvelän asema (Kärkölä). Pekola hoiti molempia linjoja aluksi vain yhdellä autolla (Ford T), kunnes hän sai toisen linja-autonsa vuonna 1927. Tärkeimmän runkolinjansa Lahti–Lammi–Hämeenlinna Pekola aloitti vuonna 1931. Pekolan linjaliikenne kasvoi tämän jälkeen niin ripeästi, että vuonna 1939 hänellä oli jo 17 autoa. Yhtiön liikennealueeksi muodostui Lahti–Hämeenlinna-akseli. Kalle Pekola osallistui aktiivisesti liikennealan järjestötoimintaan ja hän oli mm. silloisen Linja-autoliikennöitsijäin Liiton Lahden osaston perustajajäsen 1930-luvun alussa.


title: Pekolan Liikenne

text: Kalle Pekolan kuoltua vuonna 1945 yritys muutettiin osakeyhtiöksi. Pekolan Liikenne sai ensimmäisen pikavuoronsa välille Lahti–Hämeenlinna–Somero–Turku vuonna 1956. Hämeenlinnan ja Turun väli ajettiin tuolloin historiallista Hämeen Härkätietä pitkin. Yhtiön kotipaikaksi tuli Hämeenlinna vuonna 1966. 1970-luvun puolivälissä sillä oli vajaat 40 linja-autoa. Pekolan Liikenne kasvoi voimakkaasti 1980-luvun aikana yrityskaupoin, joita tehtiin kaikkiaan toistakymmentä. Vuonna 1987 yhtiö osti Lopella toimineen Yhdysliikenne Oy:n ja seuraavana vuonna forssalaisen Soini Hellsten Ky:n, joista muodostettiin konsernin tytäryhtiöt. Pekolan Liikenteeseen kokonaan sulautettuja yhtiöitä ovat mm. luopioislaisen Anton Mäntylän (1973) ja janakkalalaisen Matti Koskelan (1988) yhtiöt. Lukuisista yrityskaupoista on seurannut automäärän lisääntymisen ohella jossakin määrin myös kaluston keski-iän nousu. Vuonna 1990 Pekolan Liikenteellä oli 98 linja-autoa, yhtiössä työskenteli 143 henkilöä ja sen liikevaihto oli noin 38 miljoonaa markkaa. Noin 7,8 miljoonan kilometrin vuotuisesta ajosuoritteesta runsaat 60 prosenttia kertyi vakiovuoroista, noin 20 prosenttia pikavuoroista ja loput tilausliikenteestä.


title: Pekolan Liikenne

text: Vuonna 1991 Pekolan Liikenne oli yksi ExpressBus-järjestelmän perustajaosakkaista. Yhtiö ajaa pikavuoroja reiteillä Lahti–Hämeenlinna- Forssa–Turku, Lahti–Riihimäki–Forssa-Turku sekä Lahti–Tampere. Entisiä pikavuororeittejä olivat Hämeenlinna–Lahti–Hamina ja Hämeenlinna-Jyväskylä.


title: Infernal (albumi)

text: Infernal on kokkolalaisen Silent Voicesin toinen albumi, joka julkaistiin vuonna 2004. Se on äänitetty Sonic Pump -studiossa Helsingissä, äänittäjänä Nino Laurenne. Levyn on masteroinut Mika Jussila Helsingissä Finnvoxin studiossa.


title: Anton Kannemeyer

text: Anton Kannemeyer (s. 30. lokakuuta 1967 Kapkaupunki) on eteläafrikkalainen kuvataiteilija, joka on tunnettu sarjakuvistaan sekä litografioistaan. Osan teoksistaan hän tekee taiteilijanimellä "Joe Dog".


title: Anton Kannemeyer

text: Vuonna 1992 Kannemeyer oli mukana perustamassa "Bitterkomix"-sarjakuvalehteä, jossa on julkaistu paljon hänen tuotantoaan. Kannemeyerin sarjakuvia on saatavana myös albumeina. Niiden lisäksi hän tekee sarjakuvista vaikutteita ottaneita litografioita. Osa Kannemeyerin litografioista on selkeitä sarjakuvasivuja.


title: Anton Kannemeyer

text: Kannemeyer käsittelee tuotannossaan usein Etelä-Afrikan kansanryhmien välisiä konflikteja, rasismia sekä kolonialismia. Töissään hän käyttää hyväkseen stereotypioita. Hän on saanut paljon kielteistä palautetta Etelä-Afrikan valkoisilta afrikaanereilta. Vuonna 2010 julkaistussa "Pappa in Afrika" -albumissa Kannemeyer parodioi Tintti-sarjakuvaa. Hän on piirtänyt uudelleen "Tintti Afrikassa" -albumin sivuja. Tintin sijasta niissä seikkailee Kannemeyerin oma alter ego. Sama hahmo esiintyy myös useissa muissa hänen töissään.


title: Anton Kannemeyer

text: Suomessa Kannemeyerin tuotantoa oli esillä syksyllä 2010 Helsingin Tennispalatsissa järjestetyssä eteläafrikkalaisten taiteilijoiden näyttelyssä.


title: Atlas Saarikoski

text: Atlas Saarikoski (s. 1982) on toimittaja.


title: Atlas Saarikoski

text: Saarikoski on toiminut useissa kansalaisliikkeissä 2000-luvulla ja ollut julkisuudessa keskustelemassa erityisesti eläinten oikeuksiin, siirtolaiskysymyksiin, seksuaalipolitiikkaan, feminismiin liittyvistä kysymyksistä.


title: Atlas Saarikoski

text: Tulva-lehden päätoimittajuuden ohessa Saarikoski on työskennellyt Sakki ry:n, Seta ry:n ja FSS rf:n Suvaitsevaisuudesta yhdenvertaisuuteen -hankkeen projektisihteerinä ja nettilehti Lilyn bloggaajana. Helsinkiläinen Saarikoski tunnetaan muun muassa pitkäaikaisena Uuden Suomen blogistina. Hän on toiminut myös TV2:n Pressiklubi-ohjelman kommentaattorina. Vuonna 2009 hän toimitti ja juonsi YLE Radio 1:llä yhteiskunnallista vastarintaa käsittelevää "Bensaa liekkeihin!" -keskusteluohjelmaa. Saarikoski on kirjoittanut juttuja useisiin lehtiin, kuten "Voimaan," "Normihomolehteen" ja Vasemmistofoorumin "Peruste"-lehteen. Saarikoski on ollut myös Helsingin Sanomien HS-raadin jäsen.


title: Atlas Saarikoski

text: Hän on toimittaja Jyrki Saarikosken tytär.


title: Nivelherneet

text: Nivelherneet ("Aeschynomene") on hernekasvisuku (heimo "Fabaceae"). Siihen kuuluu noin 150 trooppista ja subtrooppista pensas- ja ruoholajia. Niiden luontaista kasvualuetta ovat pääasiassa Intia, Sri Lanka, Malesia ja trooppinen Afrikka.


title: Nivelherneet

text: Varret ovat tavallisesti hohkaiset, pystyt tai vesiympäristöissä kasvavilla kelluvat. Lehdet sijaitsevat vuorottaisesti ja ovat parilehdykkäisiä; lehdykät ehytlaitaisia. Herneen kukkia muistuttavat kukat sijaitsevat pienissä tertuissa lehtihangoissa. Verholehdet ovat kasvaneet yhteen viisihampaiseksi maljaksi. Teriö on hernekasveille tyypillinen, perhomainen. Heteitä on kymmenen, ja ne ovat kasvaneet yhteen palhoistaan. Emilehtiä on yksi; sikiäimessä monta siemenaihetta. Hedelmä on siementen väliltä kuroutuva nivelpalko.


title: Nivelherneet

text: Lajeista tunnetuin on "Aeschynomene aspera", joka kasvaa trooppisen Afrikan ja Aasian vesissä tai soilla. Laji on pensasmainen. Varsien ydinkerroksesta valmistetaan hellekypäriä ja -hattuja. Valmistus on keskittynyt Kalkuttaan. Samaan tarkoitukseen voidaan käyttää myös lajeja "A. uniflora" ja "A. elaphroxylon". Edellinen on monivuotinen ruoho, jälkimmäinen afrikkalainen pensas. Lajia "A. indica" käytetään polttopuuna Intiassa ja Pakistanissa; se on varpumainen yksivuotiskasvi. Karjan rehuna käytetään trooppisessa Amerikassa pensaslajia "A. americana".


Ranskan alle 20-vuotiaiden jääkiekkomaajoukkue edustaa Ranskaa jääkiekon nuorten maailmanmestaruuskilpailuissa. Joukkue on pelannut pääsarjaa vain kerran turnauksessa 2002.


Australian alle 20-vuotiaiden jääkiekkomaajoukkue edustaa Australiaa jääkiekon nuorten maailmanmestaruuskilpailuissa.


title: Piri Weepu

text: Piri Awahou Tihou Weepu (s. 7. syyskuuta 1983, Gore, Uusi-Seelanti) on uusiseelantilainen rugbynpelaaja, joka pelaa Super Rugby -liigan Auckland Bluesissä. Weepun pelipaikka on rykelmämies (scrum half). Hänen veljensä Bill Weepu on entinen rugby leaguen ammattilainen.


title: Piri Weepu

text: Weepu oli osallisena vuoden 2011 rugbyn maailmanmestaruuden voittaneessa Uuden-Seelannin joukkueessa. Toistaiseksi hän on pelannut "All Blacksin" riveissä 73 maaottelua. Weepu johtaa ennen jokaista Uuden-Seelannin maaottelua suoritettavaa Haka-tanssia.


title: Piri Weepu

text: Seuratasolla Weepu on edustanut uusiseelantilaista Auckland Bluesia vuodesta 2012 lähtien.


title: Festina

text: Festina on vuonna 1902 Sveitsissä perustettu entinen kelloja valmistava yritys ja nykyinen kellomerkki. Lotus-kellomerkin omistaja Miguel Rodriguez osti vuonna 1984 Festinan ja loi näin Festina Lotus S.A.:n ("Festina Group"), tämän jälkeen Festinan pääkonttori siirrettiin Barcelonaan Espanjaan. Nykyisin Festinan koneistot valmistaa Citizen Watch Company, eivätkä Festinan kellot ole enää sveitsiläisiä ("Swiss Made").


title: Festina

text: Festinan kellot ovat virallisia ajanmittaajia Ranskan ympäriajoissa.


title: Chapters of Tragedy

text: Chapters of Tragedy on kokkolalaisen Silent Voicesin esikoisalbumi, joka julkaistiin vuonna 2002.


title: Sébastien Chabal

text: Sébastien Chabal (s. 8. joulukuuta 1977, Valence, Ranska) on ranskalainen rugbynpelaaja, joka pelaa kotimaansa pääsarjassa Lyon OU:n joukkueessa, sekä Ranskan maajoukkueessa. Chabalin pelipaikka on lukko (lock).


title: Sébastien Chabal

text: Pitkistä hiuksistaan ja parrastaan sekä kovista taklauksistaan tunnettu Chabal on lempinimeltään ""l'Homme des Cavernes"" ("luolamies"). Hän on yksi Ranskan suosituimmista urheilijoista, ja maan toimittajat ovatkin kehittäneet termin ""Chabalmania"". Lisäksi Chabalia pidetään maailman parhaiten tienaavana rugbynpelaajana, arviolta miljoonan euron vuosipalkallaan.


title: Sébastien Chabal

text: Chabal edusti Ranskaa vuoden 2007 Rugbyn maailmanmestaruuskilpailuissa, joissa maa sijoittui neljänneksi hävittyään turnauksen välierissä Englannille. Häntä ei yllättäen valittu mukaan vuoden 2011 turnaukseen, jossa Ranska eteni finaaliin asti, häviten lopulta isäntämaa Uudelle-Seelannille.


title: Sébastien Chabal

text: Seurajoukkuetasolla Chabal on edustanut Lyon OU:ta vuodesta 2012 saakka. Vuosina 2004-2009 Chabal pelasi Englannin Rugbyvalioliigan Sale Sharksissa, voittaen mestaruuden kaudella 2005-2006.


title: Antti Tarvainen

text: Antti Tarvainen on suomalainen näyttelijä. Hänen ensimmäinen päärooliinsa oli elokuvassa "Menolippu Mombasaan" (2002). Hän on esiintynyt lisäksi televisiosarjoissa "Kivi ja kilpi" (2003), "Sairaskertomuksia" (2004), "Sydänjää" (2008) ja "Presidentti (televisiosarja)" (2017) sekä lyhytelokuvassa "Hänen nimensä olisi Kaisa" (2003).


title: Jürgen Penker

text: Jürgen Penker (s. 17. lokakuuta 1982 Bregenz, Itävalta) on itävaltalainen jääkiekkomaalivahti, joka edustaa Norjan GET-liigassa pelaavaa Lørenskog IK:ta. Hän torjuu modernilla tyylillä. Penkerin vahvuuksiin kuuluu pelinlukutaito.


title: Jürgen Penker

text: Penkerin kasvattajaseura on EHC Lustenau, jossa hän pelasi ensimmäiset miesten pelinsä Itävallan toiseksi korkeimmalla sarjatasolla Österreichische Nationalligassa kaudella 1999–2000. Penker toimi joukkueen kakkosmaalivahtina, kun Lustenau nousi Österreichische Eishockey-Ligaan kaudeksi 2000–2001. 18-vuotias Penker nousi kauden aikana myös joukkueen ykkösmaalivahdiksi Christian Fendin ohi. Hän jakoi kuitenkin kolmella ensimmäisellä kaudellaan melko tasaisesti torjuntavastuuta Lustenaun tuolloisten kakkosmaalivahtien kanssa. Joukkue putosi Nationalligaan keväällä 2003, mutta Penker kuitenkin jatkoi kaudella 2003–2004 pääsarjauraansa VEU Feldkirchissä, jossa hän toimi Mark McArthurin kakkosmaalivahtina. Penker pelasi kauden aikana myös kaksi ottelua lainalla Lustenaussa.


title: Jürgen Penker

text: Kauden 2004–2005 Penker toimi EC Red Bull Salzburgin ykkösmaalivahtina, mutta hän ei onnistunut viemään joukkuetta pudotuspeleihin ja siirtyi kaudeksi 2005–2006 Vienna Capitalsiin. Siellä Penker pelasi runkosarjassa vain kahdeksan ottelua ja jakoi pudotuspeleissä vastuun ykkösmaalivahti Walter Bartholomäusin kanssa. Kaudeksi 2006–2007 hän siirtyi EHC Black Wings Linzin maalin suulle ja toimi joukkueen kakkosmaalivahtina Patrick Machreichille, mutta kaudella 2007–2008 Penker nousi hänen ohitseen Linzin ykkösmaalivahdiksi. Penker torjui joukkueen välieriin.


title: Jürgen Penker

text: Penker aloitti kauden 2008–2009 Tanskan AL-Bank Ligaenin TOTEMPO HvIK:ssa, mutta hän siirtyi lokakuussa 2008 Ruotsin Elitserienin nousijajoukkue Rögle BK:n maalin suulle paikkaamaan polvivammasta kärsinyttä Cristopher Nihlstorpia aluksi 15. joulukuuta asti kestäneellä sopimuksella. Penker onnistui nousemaan joukkueen ykkösmaalivahdiksi Jere Myllyniemen ohi ja hän teki ennen sopimuksensa päättymistä loppukauden kattavan jatkosopimuksen Röglen kanssa. Toukokuussa 2009 Penker teki vuoden mittaisen jatkosopimuksen joukkueen kanssa. Kaudella 2009–2010 Nihlstorp nousi hänen ohitseen joukkueen ykkösmaalivahdiksi. Rögle ajautui sekä keväällä 2009 että keväällä 2010 Kvalserieniin ja tippui noista jälkimmäisellä kaudella HockeyAllsvenskaniin.


title: Jürgen Penker

text: Kaudeksi 2010–2011 Penker palasi kotimaahansa ja Vienna Capitalsiin, jonka hän torjui Erste Bank Eishockey Ligan välieriin. Kauden 2011–2012 Penker aloitti Slovakian Extraliigan HK Nitrassa, josta hän siirtyi marraskuussa 2011 norjalaiseen Lørenskog IK:hon. Penker torjui joukkueen GET-liigan finaaleihin saakka, jotka joukkue hävisi kuitenkin Stavanger Oilersille otteluvoitoin 4-2. Maaliskuussa 2012 hän teki Lørenskogin kanssa kaksivuotisen jatkosopimuksen.


title: Jürgen Penker

text: Penker on edustanut Itävaltaa MM-kilpailuissa vuosina 2005, 2008, 2009 ja 2011, joista vuoden 2008 turnauksessa joukkue pelasi I-divisioonassa ja voitti A-lohkon kultaa. Penker teki MM-debyyttinsä vuoden 2005 kotiturnauksen viimeisessä ottelussa, karsintasarjassa Sloveniaa vastaan, kun hänet oli vaihdettu Itävallan maalin suulle Bernd Brücklerin tilalle. Penker on sittemmin toiminut jokaisessa MM-turnauksessaan Itävallan kakkosmaalivahtina ja torjunut enimmillään kolmessa ottelussa vuoden 2011 turnauksessa. Hän teki A-maajoukkuedebyyttinsä 9. marraskuuta 2002 Askerissa Norjaa vastaan.


title: Jürgen Penker

text: Penker torjui myös alle 20-vuotiaiden I-divisioonan MM-turnauksessa vuosina 2001 ja 2002 voittaen jälkimmäisestä turnauksesta hopeaa sekä alle 18-vuotiaiden EM-turnauksessa vuosina 1998 ja 1999.


title: Halim Perdanakusuman lentoasema

text: Halim Perdanakusuman lentoasema (; IATA: HLP, ICAO: WIHH) on kansainvälinen lentoasema Jaavalla, Indonesiassa. Lentoasema sijaitsee Indonesian pääkaupunki Jakartan itäisessä kaupunginosissa (Jakarta Timur), noin 12 kilometriä keskustan Monas-monumentilta ja presidentin palatsista kaakkoon. Halim Perdanakusuman lentoasema oli Jakartan päälentokenttä ennen Soekarno-Hattan kansainvälisen lentoaseman käyttöönottoa.


title: KEO Racing

text: KEO Racing on tanskalainen pikkuformulatalli. Talli perustettiin vuonna 2004, jolloin talli kilpaili Pohjoismaiden Formula Renault-sarjoissa. Vuosina 2007-2011 talli kilpaili Formula Renault NEC-sarjassa. Vuonna 2011 talli kilpaili myös Eurocup Formula Renault-sarjassa.


title: Victor Guerin

text: Victor Guerin (s. 17. kesäkuuta 1992 São Paulo) on brasilialainen moottoriurheilija.


title: Victor Guerin

text: Guerin ajoi karting-sarjoissa vuodet 2001–2009. Vuonna 2009 hän ajoi Formula 3 Sudamericana -sarjassa sijoittuen sarjan 11:nneksi. Vuonna 2010 hän jatkoi sarjassa sijoittuen 10:nneksi. Samana vuonna hän ajoi Formula Abarth -sarjassa sijoittuen sarjan 13:nneksi. Vuonna 2011 Guerin sijoittui F3 Sudamericana -sarjan seitsemänneksi. Samana vuonna hän kilpaili Italian Formula 3 -sarjassa sijoittuen sarjan seitsemänneksi. Vuonna 2012 Guerin kilpaili Auto GP World Series -sarjassa Super Nova -tallissa sijoittuen sarjan kahdeksanneksi. Samana vuonna hän on ajoi myös Formula 2 -sarjassa saavuttaen kaksi pistettä ja GP2-sarjassa saavuttamatta pisteitä.


title: Raymond Asso

text: Raymond Asso (s. 2. kesäkuuta 1901 Nizza, Ranska – 24. lokakuuta 1968 Pariisi, Ranska) oli ranskalainen sanoittaja. Hän kirjoitti Édith Piafille lauluja 1930-luvulla, ja myöhemmin myös muille ranskalaisille artisteille, kuten Yves Montandille ja Tino Rossille.


title: Paul Colline

text:
Paul Colline (22. syyskuuta 1895 Pariisi – 8. marraskuuta 1980 Pariisi) oli ranskalainen näyttelijä, sanoittaja ja käsikirjoittaja.
Paul Colline aloitti uransa käsikirjoittamalla ja näyttelemällä sketsejä. Vuonna 1920 hän tapasi René Dorinin, jonka kanssa hän ystävystyi. Colline kuoli Pariisissa 1980.


title: Nollafunktio

text: Nollafunktio on matematiikassa sellainen yhden muuttujan vakiofunktio, joka saa arvokseen aina nollan. Sen kuvaaja on vaakasuora, joka kulkee "x"-akselin päällä, eli se on siinä mielessä lineaarista funktiota. Nollafunktion lauseke voidaan kirjoittaa


title: Nollafunktio

text:
Nollafunktio on määritelty kaikilla luvuilla, joten lähtöjoukoksi voidaan valita kaikki reaaliluvut formula_2. Nollafunktion formula_3 kuvaus on surjektio, jos maalijoukkossa on vain luku nolla
mutta kuvaus ei ole koskaan injektio, koska vähintään kaksi lukua (eli tässä tapauksessa kaikki luvut) kuvautuvat samaksi maalijoukon alkioksi eli nollaksi. Tämän vuoksi nollafunktio ei ole myöskään bijektio.


title: Nollafunktio

text: Nollafunktiolla on nollakohtina kaikki reaaliluvut.


title: Nollafunktio

text: Jos nollafunktio f(x) on yhdistetyssä funktiossa, on tuloksena nollafunktio tai muu vakiofunktio:


title: Nollafunktio

text: Nollafunktio on monotoninen funktio. Se voidaan tulkita sekä monotonisesti kasvavaksi- että väheneväksi funktioksi. Se on sekä parillinen funktio että pariton funktio samalla kertaa.


title: Nollafunktio

text:
Nollafunktion derivaatta on
on myös nollafunktio.


title: Nollafunktio

text:
Nollafunktion integraalifunktio
on vakiofunktio.


title: Pitkäjärvi (Kokemäki)

text: Pitkäjärvi sijaitsee Kokemäellä Satakunnassa Hiittenharjun ja Säkylänharjun välisellä "Koomankankaalla". Se on valtava jääkaudella syntynyt suppa, joka on täyttynyt pohjavedestä. Järven ympäristönä on kangasmetsä, jonka maaperä on hienoa huuhtoutunutta hiekkaa, sekä metsäsuota ja peltoa kauempana. Järven yhteydessä toimii urheilukeskus, leirintäalue ja Kokemäen kaupungin uimaranta. Pitkäjärviä on Suomessa ainakin 172 ja Kokemäen ja Harjavallan yhteisellä rajalla on toinenkin Pitkäjärvi.


title: Pitkäjärvi (Kokemäki)

text: Vaikka vesi on pohjavesialuetta, on järven vesi suoympäristöstä johtuen ruskeaa ja humuspitoista. Fosfori-pitoisuudet ovat 2000-luvulla olleet noin 20 - 30 μg/l. Järvi saa kuorimusta vain vähän ja suurin ongelma on sen sisäinen kuormitus. Vesi on lievästi rehevää, mutta ajoittain esiintyy limalevää ja talvella syvänteisiin muodostuu hapettomuutta. Avantouimarien rannassa pumppu pitää avantoa auki koko talven ja syvänteeseen pumpataan hapekasta pintavettä torjumaan hapettomuutta. Ainoaan laskuojaan on tehty laskeutumisallas, jolla pyritään vähentämään suo- ja pelto-ojien tuomaa kuormitusta.


title: Pitkäjärvi (Kokemäki)

text: Ainoa uhka vedelle on rantoja seuraava Kokemäen ja Köyliön yhdystie, jota käyttävä rekkaliikenne voi onnettomuudellaan saastuttaa. Suolauksen vaikutuksia järveen ei ole tutkittu.


title: Pitkäjärvi (Kokemäki)

text: Jääkauden lopulla, kun mannerjää suli kesällä voimakkaammin kuin talvella liukui tilalle, sulamisvedet huuhtoivat mukanaan kiviä ja hiekkaa. Pori - Kokemäki - Säkylä linjan harjujakso syntyi tällaisen sulamisvesien muodostaman jäätikköjoen hiekkakertymistä. Erityisen suuria hiekkamääriä kertyi myös Koomankankaan ja Köyliönjärven väliselle alueelle, jonne ne asettuivat syvään jäätiköiden muodostamaan merenlahteen. Joukkoon upposi myös jäävuoria, jotka hautautuivat suihkuavaan hiekkaan. Jäätikköjoen suu siirtyi sulavan mannerjään reunan mukana pohjoiseen ja jätti hautautuneet jäävuoret jäämereen sulamaan, jolloin poistunut vesi muodosti syvät kuopat eli supat. Pitkäjärven lisäksi myös viereinen Ilmiinjärvi ovat ilmeisesti tällaisten jäävuorien aiheuttamia suppia.


title: Pitkäjärvi (Kokemäki)

text: Tuhansien vuosien ajan meren pinta aleni ja suppien reunat joutuivat lopulta aaltojen ja talven jäiden muokkaamiksi. Koko hiekkakangas on tasoittunut tämän vaiheen takia ja suppiin valui silloin hiekkaa niin, että osa supista täyttyivät ja ne hävisivät. Pitkäjärvi ja Ilmiinjärvi olivat kuitenkin suuria suppia ja ne säilyivät hieman alkuperäistä kokoaan pienempinä.


title: Pitkäjärvi (Kokemäki)

text: Hiekkakangas ei ole maanviljelyyn kelvannut, joten seutu on heikosti kasvavaa kangasmetsää. Kuitenkin kulkureittinä hiekkakangas oli mainio alusta. Huovintieksi kutsuttu keskiaikainen ja mahdollisesti ikiaikainen polku kulki Pitkäjärven ohi alkaen Ulvilasta ja kulkien Nakkilan, Harjavallan, Kokemäen, Köyliön, Säkylän, Oripään kautta Turkuun. Keskiajalla se kelpasi ratsastamiseen ja rattaiden kulkualustaksi.


title: Pitkäjärvi (Kokemäki)

text: Järvi on kalastoltaan särkivoittoinen, mutta sinne on istutettu myös siikaa ja kuhaa. Kokemäen kaupungin omistama hiekkaranta suuren hyppytornin kera on kesäisin suosittu ja sitä käyttää myös leirintäalue SF-Caravan Pitkäjärven ylläpitämä leirintäalue. Järven pohjoisrannalla sijaitseva Pitkäjärven vapaa-ajankeskus vuokraa mökkejä ja isännöi kaupungin kanssa yhdessä suurta urheilukeskusta, jossa on jäähalli, golfhalli, tennis-, jalkapallo- ja pesäpallokentät sekä lyhyt valaistu juoksurata. Alueella on myös 18-väyläinen frisbeegolfrata. Vapaa-ajankeskuksesta lähteen polku Huovintielle, josta voi kävellä tai hiihtää "Järilän hiihtomajan" kautta Hiittenharjulle. Rannassa on myös vuokrattavat saunat.


title: Lihastasapaino

text: Lihastasapaino tarkoittaa staattisten ja dynaamisten lihasten sopusuhtaista kokonaisuutta ihmisen lihaksistossa. Huono lihastasapaino voi kehittyä esimerkiksi urheilussa, jossa treenataan lihaksia toispuolisesti.


title: Heyer

text: Heyer on seuraavien henkilöiden sukunimi:


title: Bristol Bloodhound

text: Bristol Bloodhound oli ilmatorjuntaohjusjärjestelmä. Se suunniteltiin ja valmistettiin Englannissa. Ohjusasetyyppiä käytettiin lentokoneiden korkeatorjuntaan. Sitä käytettiin laajasti myös Ruotsissa, missä sen nimenä oli Rb-68. Lyhennös tuli nimestä "robotsystem".


title: Bristol Bloodhound

text: Ohjusasetyypin suunnittelu aloitettiin jo 1949 ja se poistettiin käytöstä 1991. Bristol Bloodhoundia valmistettiin kahta versiota, Mk I:ta ja Mk II:ta. Myöhempi versio ylsi 2.7 Machin nopeuteen, ja sen kantama oli 185 kilometriä.


title: Mustapää

text: Mustapää voi tarkoittaa seuraavia asioita:Mustapää paikannimissä


title: Mustapää

text: Mustapää lintunimistössä


title: Mustapää

text: Muita merkityksiä


title: Marsala (viini)

text: Marsala on väkevöity viini, jota tuotetaan Marsalan kaupungin ympärysalueilla Sisiliassa, Italiassa. Sen päärypälelajikkeet ovat vaaleat Catarratto ja Grillo sekä tummat Pignatello, Calabrese (Nero d’Avola) ja Nerello Mascalese. Marsalan kehitti liverpoolilainen John Woodhouse vuonna 1773.


title: Marsala (viini)

text: Marsala luokitellaan kypsytysiän, makeusasteen ja värin mukaan.


title: Afrikanmahongit

text: Afrikanmahongit ("Entandrophragma") on mahonkikasvien heimoon kuuluva kasvisuku. Afrikanmahonkeja on kaksitoista lajia. Niistä usealla on kaupallista arvoa puutavarana.


title: Afromosiat

text: Afromosiat ("Pericopsis") on hernekasvien heimoon ("Fabaceae") kuuluva suku. Siinä on kaksi suurikokoista, Afrikan sademetsissä kasvavaa puulajia.


title: Afromosiat

text: Afromosiat ovat merkittäviä puuaineksensa vuoksi. Se on kovaa, hienosyistä, väriltään keltaisesta ruskeaan vaihtelevaa ja muistuttaa tiikkiä. Kongonafromosian ("Pericopsis elata") puuta tuodaan Länsi-Afrikasta Eurooppaan ja Amerikkaan puupäällysteitä ja huonekaluja varten. Angolanafromosia ("Pericopsis angolensis") on eteläisempi ja sitä käytetään mm. huonekalujen valmistukseen, puuleikkauksiin, veneiden ja vankkurien rakentamiseen.


title: Palkomahongit

text: Palkomahongit ("Afzelia") on hernekasvisuku (heimo "Fabaceae"). Siihen kuuluu ainakin kahdeksan afrikkalaista ja aasialaista puulajia.


title: Palkomahongit

text: Suvun erikoistuntomerkki on kukassa, jossa on neljä erillistä verholehteä, mutta vain yksi terälehti (muut joko puuttuvat kokonaan tai ovat surkastuneita). Hetiö käsittää viisi toiminnallista hedettä ja kaksi joutohedettä. Palot ovat pitkulaisia, puutuneita, ja niissä on mustia siemeniä, jotka ovat punakeltaisen tai punaisen siemenvaipan ympäröimiä.


title: Palkomahongit

text: Monet lajeista tuottavat puuainesta, joka on käyttökelpoista huonekaluihin ja paikallisesti rakennuksiin. Tunnetuin näistä lajeista on länsiafrikkalainen "Afzelia africana", jota käytetään myös koristepuuna. Se kasvaa metsänreunamilla ja savanneilla ja saavuttaa n. 30 metrin korkeuden. Sen kukat ovat tuoksuvia; terälehti on valko- ja punasuoninen. Lehdet ovat parilehdykkäisiä ja nahkeita.


title: Anders Munck af Sommernäs

text: Anders Munck af Sommernäs (myös Anders Munck af Sommarnäs, s. Suomi, k. 1678 tai 10. kesäkuuta 1681) oli Someron Palikaisten herra ja suomalainen eversti. Hän syntyi kapteeni Anders Jönsinpoika Munckin ja Someron kirkkoherran tytär Christina Bertilintyttären esikoisena.


title: Anders Munck af Sommernäs

text: Hän liittyi 1634 suomalaiseen ratsuväkeen luutnantiksi ja hän oli 1649 Pohjanmaan jalkaväkirykmentissä. Hänet aateloitiin 20. elokuuta 1649 ja hänet esiteltiin seuraavana vuonna ritarihuoneella. Maaliskuussa 1655 hänet ylennettiin Pohjanmaan jalkaväkirykmentin everstiluutnantiksi ja hän sai käskyn marssittaa rykmentin Pohjanmaalta Narvaan. Hänet määrättiin everstiksi ylennettynä Pohjanmaan rykmentin komentajaksi 12. maaliskuuta 1657, mistä tehtävästä hän siirtyi Norrlannin rykmentin everstiluutnantiksi vuotta myöhemmin ja edelleen Viipurin itäisen rykmentin komentajaksi everstinä 17. kesäkuuta 1661.


title: Anders Munck af Sommernäs

text: Hän erosi sotapalveluksesta 23. lokakuuta 1678 ja hän kuoli joko 1678 tai 10. kesäkuuta 1681. Hän avioitui ensimmäisen kerran Pohjanmaan rykmentissä palvelleen kersantti Wittingin sisaren kanssa ja toisen kerran vuonna 1650 Maria Eleonora von Preen eroten 1658. Hänen kolmas puolisonsa oli vuodesta 1659 Elin Ramsay. Ensimmäisestä avioliitosta syntyi poika Lorentz (1640–1660).


title: Anders Munck af Sommernäs

text: Anders Munck af Sommernäsista alkanut aatelinen suku Munck af Sommernäs ei jatkunut perustajansa kuoleman jälkeen. Nimeä Munck af Fulkila nykyään käyttävä aatelinen suku sen sijaan polveutuu Anders Munck af Sommernäsin veljen jälkeläisistä ja kantaa nimeä Munck af Fulkila 1700-luvulla Ritarihuoneessa tapahtuneen erehdyksen johdosta, kun Someron Palikaisten Munck-suvun jäsenet vahingossa kirjattiin Uskelan Fulkilan Munck-sukuun, jonka kanssa tällä suvulla ei todellisuudessa ole mitään yhteyttä. Nimi Munck af Sommernäs jäi kuitenkin elämään Somerniemen () kappeliseurakunnan ja myöhemmin kunnan nimessä, joka on otettu Anders Munck af Sommarnäsin aatelisnimen mukaan.


title: Tarkkailijan paradoksi

text:
Tarkkailijan paradoksi on sosiolingvistinen paradoksi, joka viittaa tarkkailijan aiheuttamaan muutokseen henkilön käytöksessä. William Labov määritteli paradoksin seuraavasti:
Tämä tarkoittaa, että luonnolliseen puheeseen vaikuttaa itsessään tieto tarkkailijan paikallaolosta. Henkilön tietäessä, että hänen puhettansa käytetään tutkimuksessa, hänen puheestaan tulee luultavasti kaavamaisempaa. Toisaalta, jos tarkkailija ei olisi paikalla tai tästä ei olisi tietoa, henkilö käyttäisi normaalia puhetapaansa.


title: Vadim Krasnoslobodtsev

text: Vadim Anatoljevitš Krasnoslobodtsev (, s. 16. elokuuta 1983 Ust-Kamenogorsk, Kazakstanin SNT, Neuvostoliitto) on kazakstanilainen jääkiekkoilija, joka edustaa KHL-joukkue Barys Astanaa. Hän on pelipaikaltaan vasen laitahyökkääjä. Krasnoslobodtsevin vahvuudet ovat ennakkoluulottomuudessa ja heikkoudet nopeudessa.


title: Vadim Krasnoslobodtsev

text: Krasnoslobodtsev on Torpedo Ust-Kamenogorskin kasvatti. Hän pelasi ensimmäiset miesten pelinsä jo 16-vuotiaana Venäjän kolmanneksi korkeimmalla sarjatasolla Pervaja Ligassa Avangard Omskin kakkosjoukkueessa kaudella 1999–2000. Kaudet 2001–2003 Krasnoslobodtsev pelasi Venäjän toiseksi korkeimmalla sarjatasolla Vysšaja Ligassa Zauralie Kurganissa.


title: Vadim Krasnoslobodtsev

text: Kaudeksi 2003–2004 hän palasi Pervaja Ligaan Avangard Omskin kakkosjoukkueeseen, jonka toiseksi paras pistemies oli tehoilla 17+31=48 Sergei Paiorin jälkeen. Krasnoslobodtsev pelasi myös yhden ottelun Vysšaja Ligan Metšel Tšeljabinskissa. Kauden 2004–2005 hän pelasi Vysšaja Ligan Amur Habarovskissa. Kauden 2005–2006 Krasnoslobodtsev pelasi pääosin Vysšaja Ligan Motor Barnaulissa, jonka toiseksi paras pistemies hän oli Aleksei Yudnikovin jälkeen tehoilla 15+22=37.


title: Vadim Krasnoslobodtsev

text: Kaudella 2006–2007 Krasnoslobodtsev pelasi ensimmäiset 15 pääsarjaotteluaan Venäjän superliigassa Neftehimik Nižnekamskissa. Seuraavan kauden hän pelasi Vysšaja Ligan Kazahmys Satpajevissa ja loppukauden Barys Astanassa, jonka tehokkain pelaaja oli pudotuspeleissä tehoilla 3+4=7 Jevgeni Bumaginin kanssa.


title: Vadim Krasnoslobodtsev

text: Kaudella 2008–2009 KHL:n tultua Superliigan tilalle Krasnoslobodtsev pelasi Astanassa 53 runkosarjaottelua tehoilla 12+24=36 ja oli joukkueen neljänneksi paras pistemies. Maaliskuussa 2010 hän teki joukkueen kanssa kolmivuotisen jatkosopimuksen. Kaudella 2010–2011 hän toimi joukkueen varakapteenina ja oli kolmanneksi paras maalintekijä Jiří Novotnýn jälkeen. Seuraavalla kaudella 2011–2012 Krasnoslobodtsev toimi myös joukkueen varakapteenina.


title: Vadim Krasnoslobodtsev

text: Krasnoslobodtsev on edustanut Kazakstania MM-kilpailuissa vuosina 2006, 2009, 2010, 2011 ja 2012 joista vuosien 2009 ja 2010 turnauksissa joukkue pelasi I-divisioonassa ja voitti A-lohkon kultaa. Krasnoslobodtsev teki MM-debyyttinsä vuonna 2006. Vuoden 2009 turnauksessa hän voitti maali- ja pistepörssin tehoilla 3+6=9 Japanin Takeshi Saiton kanssa ja valittiin turnauksen parhaaksi hyökkääjäksi. Vuoden 2011 turnauksessa Krasnoslobodtsev oli joukkueen paras pistemies kolmen muun pelaajan kanssa tehoilla 1+4=5.


title: Vadim Krasnoslobodtsev

text: Krasnoslobodtsev voitti Aasian talvikisoissa kultaa vuonna 2011. Hän on pelannut myös alle 18-vuotiaiden I-divisioonan MM-turnauksessa vuonna 2001.


title: FC Lantana

text: FC Lantana on entinen virolainen jalkapalloseura. Se pelasi maan pääsarjassa Meistriliigassa vuosina 1994–1999, voittaen Viron mestaruuden kahdesti.


title: FC Lantana

text: Seura sai alkunsa vuonna 1994, kun virolaisen jalkapalloilijan Sergei Belovin perhe hankki omistukseensa tallinnalaisen FC Nikolin. Ensimmäisenä kautenaan se pelasi Meistriliigassa huonekalutehtaan mukaan nimetyllä sponsorinimellä FC Lantana/Marlekor ja sijoittui toiseksi. Kahtena seuraavana kautena seura voitti Viron mestaruuden.